Herri euskalduna erdalduntzearen arrazoiak aztertzen\n2018ko urriaren 23a, asteartea | Ordua Euskal Herrian 04:11:03\n90eko hamarkadan Gatika (Bizkaia) erakargarri bihurtu zen askorentzat eta saldu egin ziren sasoi hartan egindako etxe guztiak. Aldi berean, euskararen erabilera %90etik %71ra jaitsi zen. Ia beste 300 etxe aurreikusten dituzte, eta hizkuntzan izan dezakeen eraginari aurre egiteko pentsatzen hasteko ordua da, eskura lehen baino tresna gehiago baitaude, tartean, Udal Legearen 7. artikulua.\nGaur egun 1.660 biztanle ditu Gatikak, 1991n 912. Etxebizitza gehien 1994-2004 tartean egin zen. Argazkia: Iñigo Azkona\nImajinatzen duzue euskaraz hitz egiten jakitea ezinbesteko baldintza izatea Euskal Herriko bizilagun iraunkorra izateko? Åland uharteetan (Finlandia) suediera derrigorrezkoa da hango bizilagun iraunkorra izateko: bizileku eskubidea emateko ahalmena dauka uharteko gobernuak eta eskubide hori lortzeko suedieraz hitz egiteko gai izatea da hirugarren betekizuna. Adibide horixe, beste batzuen artean, aztertu zuten Lurraldea eta Hizkuntza jardunaldietan, 2014an, hizkuntzaren arnasgunearen adibide adierazgarria delako onartu dituen hizkuntza babesteko legeei esker.\nHizkuntza babesteko asmoz ere, orain dela gutxi ezagutu dugu nola Galesko Bangor herrian, bertan behera laga duten 366 etxebizitza egiteko asmoa. Erabakia ez da era arbitrarioan hartu: hango Planifikazio Legea aldatu zutenetik, edozein hirigintza egitasmo baimentzeko ezinbestekoa da aldez aurretik aztertzea galeseran izan dezakeen eragina.\nEragin Linguistikoaren Ebaluazioa (ELE) neurtzeko tresnaren hainbat esperientziaz aritu dira hirugarrenez egin diren Lurraldea eta Hizkuntza jardunaldietan. UEUk, UEMAk, Gipuzkoako Foru Aldundiak eta Kontseiluak elkarlanean antolatuta, maiatzaren 12an egin dira, Donostian, Oraina eta Geroa leloarekin.\nUne egokian datoz jardunaldiak, Eusko Legebiltzarrak onartu berri duen Udal Legeak beren-beregi jasotzen baitu honakoa: “Udal euskaldunetako egoera soziolinguistikoan eragina izan dezaketen proiektu edo plangintzak onesteko prozeduran, ekimen horiek euskararen erabileraren normalizazioari dagokionez izan lezaketen inpaktua ebaluatuko da, eta ebaluazio horren emaitzen arabera egoki irizten zaizkien neurriak proposatuko dira”. Beraz, UEMAk azpimarratu bezala, “ELEri ere lege babesa eman zaio, hirigintza planek hizkuntzan izango luketen eragina aztertzeko beharra ezarriz”. Izan ere, lurraldea eta hizkuntza binomioaz aritzea hirigintzak euskararen erabileran duen inpaktuaz jardutea da. Ikusi baita, orain baino lehen, euskararen arnasgune gisa izendatu diren udalerriek zer nolako bilakaera izan duten, besteak beste, etxegintza masiboaren ondorioz: euskararen erabileraren jaitsiera –Iñaki Iurrebasok 2014an egindako udalerri euskaldunen bilakaeraren inguruko azterketak erakutsi zituen zenbakiak–. Jakina, datuak ez dira beti matematika zehatzak, baina egoera ulertzen laguntzen dute.\nGatika, herri euskalduna?\nIurrebasoren txostenean aipatzen zen adibideetako bat da Gatika. Mungiatik sei kilometrora, Uribe-Kosta eskualdean, herriguneak (Luberrietaondo urbanizazioa barne) eta bakarkako etxe eta baserriak dituzten sakabanatutako bederatzi auzok osatzen dute herria. 1.660 lagun inguru bizi dira. 2001ean, 1.295 ziren eta, 1991n, berriz, 912 (Eustat). Begi-bistakoa, bizilagunen hazkundea. Gorakadan zeresana izan du etxegintza prozesuak: 1991tik 2011ra bikoiztu egin ziren etxeak, 340tik 706 izatera igaro zen Gatika. Onintze Amezaga zinegotzi eta UEMAren zuzendaritza batzordekideak azaldu digunez, “1994-2004 hamarkadan egin zen etxebizitza kopuru handiena; gerora etxebizitza gehiago egin badira ere, ez da izan horrelako kopuruetan”.\nEtxeak gora, euskara behera\nDenboran bat egiten dute etxegintza prozesuak eta euskararen erabileraren beherakadak. Gatika UEMAn sartu zenean, 1991n, euskararen ezagutza %90ekoa zen. Aldiz, 2011n, %71ra jaitsita zegoen. EAEko 2012ko inkesta soziolinguistikoaren datuek diotenez, 4. gune soziolinguistikotik (biztanleriaren % 80 edo gehiago euskalduna) 3. gunera (% 50-80) jaitsi zen. Beraz, udalerri euskalduna izateko UEMAk ezarritako %70eko indizea ozta-ozta gainditzen du gaur egun Gatikak. Amezagak aitortzen duenez, “inkestek esaten digutenaren arabera, euskaldunen kopurua jaitsi da, baina datu mingarriena da, euskaldunak garenontzat, euskal hiztunen artean erabilera jaitsi dela”. Hala ere, “hirietatik pertsona erdaldunen etorrerak eragina izan badu ere, ez dut uste faktore bakarra izan denik. Egindako etxeetako asko gatikarrentzako etxebizitza-tasatuak izan ziren, eta salmenta libreko etxebizitza asko auzotarrek erosi zituzten”. Ildo berean mintzatu zaigu Jose Mari Markaide ere, udal zinegotzi eta euskalgintzan herrian ezaguna: “Beharrizana zegoelako egin ziren etxeak eta bai, hasierako fasean kanpotik etorri zen jende gehiena, baina bigarren eta hirugarren faseetan gatikarrak sartu ziren batez ere etxe berrietara”. Bere ustez, gaztelania gehiago berba egitea ez da etxe berriengatik bakarrik: “Uste dut gehiago dela guk, euskaldunok, ez dugulako euskaraz egiten. Egin kontu: jubilatuen etxean gehienak euskaldunak dira, baina gehien gaztelania entzuten da”.\nGatikan euskaraz egin daiteke\nJoera hori aldarazteko asmoz, euskara biziberritzeko gogoeta prozesua egiten ibili da hainbat herritar, Topaguneak sustatuta. Gurasolagun programa abiaraztea erabaki dute, baita herriko komertzioetan eragingo duen taldea osatzea ere. Amezagak dioenez, “prozesuak indar berriak ematen dizkigu gatikarroi gure hizkuntzaren etorkizunean pentsatzeko”. Baina berretsi egiten du ez dela ahaztu behar “pertsona bakoitzak dugun ardura gai horretan, batzuetan errazena besteengan jartzea baita”. Markaidek ere argi dauka: “Gatikan euskaraz bizi daiteke! Ez da ezin dela egin euskaraz, baina behar dena da denok hartzea egiteko konpromisoa”. Biek ala biek aitortzen dute herriko plazaren bueltan, ume eta gurasoei gaztelaniaz hitz egiten entzuten zaiela batez ere, eta “hor egin behar da esfortzua joera aldatzeko, ez bakarrik Udalak, guk geuk gatikar euskaldunok ere bai”, gehitu du Amezagak.\nMamua ate joka\nÅland uharteetara itzuliz, badago beste ezaugarri bat ere: bizilagun iraunkorra izateko eskubidea izan behar da ezinbestean jabego-eskubidea izateko. Unai Fernandez de Betoño EHUko irakasleak behin baino gehiagotan azaldu du urbanizazio-prozesu azkarrek errotik aldatzen dutela herrien kultura. Beharbada horregatik tentuz darabilte udaletik Gatikako Plan Orokor berria. Bizkaiko Foru Aldundiaren onespenaren zain badago ere, 294 etxebizitza egitea aurreikusten du planak (gaur egun okupatuta 565 etxebizitza daude; 156, hutsik). Markaideren ustez, “eskandaluzkoa” da egitasmoak aurreikusten duen etxe kopurua. “Beharrizana egon badago, baina ez hainbesterako”. Horregatik uste du, tokiko plan partzialak egiten direnean, kontuan izan beharko direla Udal Legeak jasotzen dituenak, hizkuntzaren normalizazioaren inguruan. Amezagak azpimarratu duenez, baina, “ziurrenik ez dira etxe denak egingo eta etxebizitzak egin baino lehenago, esparru bakoitza maila urbanistikoan kudeatu beharko da, beti ere legea betez”.\nKanal hauetan artxibatua: Hizkuntza politika | Hirigintza | Gatika\n2018-09-30 | Leire Narbaiza Arizmendi\nMiguel Bilbon bizi da, eta lan-kontratu txiki bat du. Astia duenez, orain ikusi du unea euskarari ekiteko, A ereduan “ni Miguel naiz” baino gehiago ikasi ez zuelako. Baina informazio bila joan denean, dirutza ordaindu behar duela jakin du. Gainera, ez dago diru-laguntzarik. Tira, esan diote matrikula pagatu, kurtsoa egin, asistentzia ona izan, eta azterketa gainditzen badu, dirua itzuliko diotela, edo hurrengo ikasturtean matrikulatzeko bono bat emango diotela. Berak aurrez jarri... [+]


"Gizartea inpotentziaren hormaren kontra talka egiten ari da" - Diario de Noticias de Alava\nApaiz katolikoa, teologoa, soziologoa eta idazleaJose Maria Rodriguez Olaizola\n"Gizartea inpotentziaren hormaren kontra talka egiten ari da"\neunate f. domínguez 16.11.2020 | 00:40\nJose Maria Rodriguez Olaizola Gasteizera itzuli da, egungo pandemiarekin gertatzen ari denaren irakurketa sinesgarria eskaintzeko.\nGASTEIZ – Jose Maria Rodriguez Olaizola apaiz katolikoa da. Jesuita, teologoa, soziologoa eta idazlea da, gaur egungo arazo eta erronkei buruzko hainbat liburu ditu, eta horietako batzuek hainbat edizio dituzte, eskaera handia dutelako. Rodriguez Olaizolak fede begirada eskaintzen dio gizarteari. Asteartean Gasteizen izan zen bigarren aldiz, urtarrilean Bailar con la soledad liburua aurkeztu ostean. Oraingo honetan Madrildik etorri zen Europa Jauregian hitzaldi bat emateko, Gertatzen ari zaigunaren irakurketa sinestuna, hain zuzen ere. Horrez gain, Egibide Elizbarrutiko ikastetxearen hezkuntza- eta gizarte-eskaintza bisitatu zuen.\nPasa den asteartean hitzaldia eskaini zenuen Europa Jauregian pandemiari aurre egiteko. Zein-tzuk dira zure gomendioak pandemiari aurre egiteko?\n–Gertatzen ari denaren ikuspegi epidemiologiko, politiko, ekonomiko edo sozialean irakurketak dauden bezala, norberak ere bere buruari galdetu behar dio ea fedeak irakurketa bat eskain-tzen duen gerta-tzen ari dena interpretatzen laguntzeko, eta horren aurrean erreakziona-tzeko. Hori da, hain zuzen, egin dudan irakurketa.\nEta irakurketa horretan zer jarraibide ematen dizkiozu gizarteari birus honi aurre egiteko?\n–Ez dut errezetarik gertatzen ari dena aldatzeko, baina uste dut asko dagoela ikasteko batzuen eta besteen artean. Hala, pataletak, etengabeko kexuak edo haserreak, jarrera bakar gisa, ez dute ekarpen handirik egiten. Ez dut uste beldurra denik erreakzio bakarra. Jakina, birusa oso gogorra da, pertsona askok bizitza galtzen ari baitira, oso izugarria da. Baina, hain zuzen ere, horregatik sakondu behar ditugu analisiak, gehiegi ez dramatizatzeko, ezta gutxiago ere.\nUste duzu gizartea ez dugula pandemiari aurre egiten ari?\n–Denetarik dago; baina ez dugu denbora guztian fustigatzen egon behar. Duela hilabete batzuk, bazirudien gauza txar guztien eredu ginela, Europako gainerako herrialdeekin kontrastatu nahian. Orain, Europa osoa –kasu askotan– gu baino okerrago daude. Agian ulertu behar da pandemiaren zati batek ez duela zerikusirik gure jarrerekin, birus hilgarri eta kutsakor bat dela baizik. Batzuetan ukatzen dugun hauskortasuna erakusten digun egoera bizitzea dagokigu.\nEgoera hori ezin kontrolatzeagatik herritarren arteko tristura handitu dela uste duzu?\n–Bai. Lehenengo etapa konfinamenduarena izan zen, ondoren deseskalada eta orain tristuraren etapa heldu zaigu. Orokorrean, tristeago gaude, konturatu garelako hau epe luze baterako etorri dela, inpoten-tziaren hormaren kontra talka egiten ari garela. Horregatik guztiagatik, ikusten ari gara koronabirusaren aurka egiteko dugun bidea oraindik luzea dela, eta ez hori bakarrik, bide zorrotza ere badela. Bide horretan, gauza asko galtzen ari gara, eta horrek tristura handia sortzen du herritarren artean.\nPandemia honek arrastoa utziko du belaunaldi hauetan?\n–Bai, argi daukat pandemiak hainbat belaunaldi markatuko dituela, iraultzekin edo gerrekin gertatzen den bezala. Bizitzea tokatu ez zitzaigun zerbait izan da.\nZure ustez, zer irakurketa egiten du gizarteak oro har?\n–Momentuz, berehalakotasun gehiegi dugula iruditzen zait. Koronabirusaren irakurketa sanitarioak, politikoak dira, baina epe laburreko irakurketak dira. Ez dut zentzuzko galdera askorik ikusten, ezta ikaskuntza sakonik ere. Hala ere, irakurketa sakon horiek pertsona eta talde ba-tzuengana iritsiko direla uste dut.\nAsteartean pandemiak gehien zigortutako pertsonez ere hitz egin zenuen. Zure ustez, nortzuk dira?\n–Biktima asko daude. Adibidez, adineko pertsonen heriotzei eta gaixotasunei buruzko osasun-datuak ikusten ditudanean, ikaratu egiten naiz. Hor benetako infernuak daude. Baina, aldi berean, konfinamenduak porrot egiten dien pertsonen prekarietateari eta sufrimenduari buruzko datu ekonomikoak ikusten ditudanean, tragedia ikaragarriak sumatzen ditut. Hala ere, zigorrik handiena jasotzen ez dutenak dira beren ohiturak eta aisialdia galtzeagatik protesta egiten duten guztiak. Lotsa ematen dit ikusi ditudan inkontzientziaren eta fribolitatearen testigantza batzuk.\nFedeaz indar askatzaile bat bezala hitz egiten duzu.\n–Fedea gertatzen dena interpreta-tzeko eta zentzua emateko begirada bat da. Horrek askatu egiten gaitu, aurrera egiteko arrazoiak ematen dizkigulako, portaerei buruzko arrastoak ematen dizkigulako, eta interpretazio-esparru bat ematen digulako, zeinean jende asko ez gauden ohituta: dolua, beldurra, sufrimendua, maitasuna une zailetan... askatzailea dela uste dut denarekin ezin dugula onartu. Eta askatzailea da elkar behar dugula onartzea ere.\nBigarren olatu honetan portaera okerrak gehiago aldatu ditugula uste duzu?\n–Ezin da orokortu, denetarik dago. Hala ere, zerbait ikasi dugula uste dut. Zoritxarrez, faltan botatzen dut buruzagi politikoak egoerak eska-tzen duen mailan egotea. Salbuespen zintzoekin, ez dago ikus-altuerarik, eta benetako ongiari begira-tzen dioten diskurtsoak falta dira.\nNola handitu dezakegu elkartasuna erantzukizunari deitzeko eta hirugarren olatu bat saihesteko?\n–Apalagoak izan behar dugu planteamenduetan. Historiako aurreko pandemiei buruz irakurtzen dugunean, pandemia baten olatuak saihestezinak direla ematen du. Eta, agian, hirugarren olatu bat egongo dela pentsatu behar dugu, itxaropen faltsurik ez sortzeko eta, ondorioz, kulpa faltsuak ez botatzeko. Beste kontu bat da inpaktua minimizatzeko neurri guztiak hartu ahal izatea. Jakina, kontaktu estuak murriztea, osasun-neurriak hartzea, kutsatuak isolatzea eta miaketak egitea hobetzen laguntzen du. Izan ere, lehen olatuaren eta bigarrenaren artean funtzionatu ez duen horrek guztiak hirugarren olatuan funtzionatu beharko luke. Hala ere, komunikazioa askoz argiagoa eta sendoagoa beharko litzateke, pandemiaren aurpegirik hilgarriena erakutsi behar da.\nEz da egiten?\n–Oso kritikoa izan naiz lehen olatuan heriotza, sufrimendua eta dolua ezkutatzearekin. Iritsi da une bat non nazkatu egin nintzen iruzkin onak entzuteaz, aurre egingo diot, hemendik indartsuago aterako gara, inor ez da atzean geratzen eta errealitatea aldatzeko desiratzea nahikoa dela uste duenaren hitzetaz. Gerta-tzen ari denaren gogortasunaz jabetu behar gara.\nUrtarrilean adinekoen bakardadeari buruzko liburu bat aurkeztu zenuen Gasteizen. Nola lagundu dezakegu bakardade horren aurka pandemia garaian?\n–Portaera-aldaketa behar da. Indibidualismoak, batez ere indibidualismoak aisiaren kontsumoak, ez digu kalitatezko denborarik uzten elkarri eskaintzeko. Eta askoz gutxiago helduei eskaintzeko.\nFedeak edozein adini deitzen dio edo, bereziki, adinekoak dira fede gehien dutenak?\n–Galdera honek hausnarketa zabal baterako balioko luke. Uste dut adineko pertsona askok, soziologikoki katolikoa den gizarte batean trebatu direnez, oinarri desberdinak dituztela, eta, zentzu horretan, gaur egun adineko jende fededun gehiago dago. Belaunaldi gazteagoak, aldiz, fedearekiko aurreiritziek (an-tzinakotzat hartuta) distantzia handia eragiten duten gizarte batean hezi dira.\nNor da? Jose Maria Rodriguez Olaizola apaiz katolikoa da. Jesuita, teologoa, soziologoa eta idazlea da, gaur egungo arazo eta erronkei buruzko hainbat liburu ditu, eta horietako ba-tzuek hainbat edizio dituzte, eskaera handia dutelako. Rodriguez Olaizolak fede begirada eskaintzen dio gizarteari. Asteartean Gasteizen izan zen bigarren aldiz, urtarrilean 'Bailar con la soledad' liburua aurkeztu ostean. Oraingo honetan Madrildik etorri zen Europa Jauregian hitzaldi bat emateko, 'Gertatzen ari zaigunaren irakurketa sinestuna'. Horrez gain, Egibide Elizbarrutiko ikastetxearen hezkuntza- eta gizarte-eskaintza bisitatu zuen.\njose maria rodriguez olaizola "Oso kritikoa izan naiz"\n"Oso kritikoa izan naiz lehen olatuan heriotza, sufrimendua, dolua ezkutatzearekin. Iritsi da une bat non nazkatu egin nintzen iruzkin onak entzuteaz, "aurre egingo diot", "hemendik indartsuago aterako gara", "inor ez da atzean geratzen" eta errealitatea alda-tzeko desiratzea nahikoa dela uste duenaren hitz hori guztia. Gertatzen ari denaren gogortasunaz jabetu behar dugu. Uka-tzaileak izatea da informazioa bere gordintasun osoan ez ematearen froga argiena".\n"Berehalakotasun gehiegi dugula iruditzen zait. Koronabirusaren irakurketa sanitarioak, politikoak dira, baina epe laburreko irakurketak dira. Ez dut zentzuzko galdera askorik ikusten, ezta ikaskuntza sakonik ere. Hala ere, irakurketa sakon horiek pertsona eta talde batzuengana iritsiko direla uste dut".\n"Birusa oso gogorra izaten ari da, pertsona asko bizitza galtzen ari baitira. Baina, horregatik sakondu behar ditugu analisiak"\n"Ulertu behar da pandemiaren zati batek ez duela zerikusirik gure jarrerekin, birus hilgarri eta kutsakor bat\n"Norberak ere bere buruari galdetu behar dio ea fedeak irakurketa bat eskaintzen duen gertatzen ari dena interpretatzen laguntzeko"\n"Pataletak, etengabeko kexuak edo haserreak, jarrera bakar gisa, ez dute ekarpen handirik egiten honi aurre egiteko"\nThusia ubica en Abetxuko una empresa de contagio voluntario.\nVitoria tendrá un mapa de los cuidados.


Asko - Noticias de Gipuzkoa\nkarmele jaio 02.10.2021 | 01:15\nLagun bati gertatu zitzaion antzeko zerbait aurreko egunean. Elkarrekin joan ginen kontzertu batera eta hasiera-hasieratik konturatu nintzen taldeko baxu-jotzailearentzat bakarrik zituela begiak. Halako batean aitortu zidan urduri, nerabe baten antzera, musikaria "izugarri" gustatzen zitzaiola. Eta halaxe, nerabe baten modura, atera zen korrika eszenatokirantz behin kontzertua amaituta musikariari, mesedez, elkarrekin argazki bat ateratzea eskatzeko. Argazkia ateratzeko bere alboan sentitu zuenean, bere besoa haren besoa ukituz, nire lagunak sentitu zuen beharra adierazteko "izugarri" gusta-tzen zitzaiola, baina zein hitzekin esan behar zion? Ez zeukan denbora askorik, beraz, brastakoan bota zion: "Me encantas..." eta segituan sentitu zuen hitz horiek ez zirela nahikoak sentitzen zuena deskribatzeko eta orduan erantsi zuen: "...mucho". "Me encantas mucho" esan zion, eta agurtu ondoren, urduri eta guztiz lotsatuta bueltatu zen guregana: "Inozoa naizela pentsatuko du", esan zigun. Eta beti gauza bera gertatzen zaiola azaldu zigun jarraian: "Norbait gustatzen zaidanean, trakets eta baldar ibiltzen naiz hitzekin, eta gustatzen ez zaidan jendearekin, aldiz, hitz guztiak bata bestearen atzetik koipeztatuta bezala ateratzen zaizkit. Ez dut erremediorik".\nBizipoza egitasmoak proiektu berri bat du.\nIker Igartua urretxuarrak Etiopiari buruzko liburu bat argitaratu du.


Nazioarteko Ikasketak Masterra - master - UPV/EHU\nNazioarteko Ikasketak Masterra\nEtengabe aldatzen dagoen mundu honetan, beharrezkoa da etorkizunari buruzko analisia egitea eta gogoeta kontuan izanda era askotako eszenatokiak. Globalizazioaren fenomenoak eragina izan du ekonomian, gizartean eta nazioarteko politikan, baina horrez gain, loturak sortu ditu gatazka, segurtasuna eta garapen kontzeptuen artean, eta horrek, era berean, erronka berriak ekarri dizkio gobernantza globalari.\nEgoera hori izanik, Nazioarteko Ikasketen masterrak prestakuntza aurreratua eta diziplina zabalekoa eskaintzen du nazioarteko ikasketen arloan, eta ikerketarako ere prestatzen ditu ikasleak.\nBeraz, prestakuntza bitarikoa da: batetik, nazioarteko egoerari buruzko egoera aztertu eta interpretatzeko beharrezko diren kontzeptuei eta teoriei buruzko ezagutza lortzen da; bestetik, ikasleak espezializazio egokia izango du lan profesionala egiteko nazioarteko gaien arloko ikerketan.\nIkerketaren arloan, masterrak nazioarteko harremanen arloko ikerketa lerroetara bideratzen du ikaslea: teoria eta historia, globalizazioa, arazo globalak, harremanak munduko eskualde handietan, integrazioa eta gatazken analisia eta gestioa.\nHorren guztiaren bidez, nazioarteko harremanen arloko espezialista eta ikertzaile talde bat lortu nahi da, eta talde hori Estatuko eta beste herrialde batzuetako sareetan sartu.\nMaster honek doktorego programetarako sarbidea ematen du.\nEuskal Herriko Unibertsitatea: Gizarte eta Komunikazio Zientzien Fakultatea\nPEREA OZERIN, IRATXE\n946 01 3006\nIkerketa arlo akademikoan eta erakunde publiko eta pribatuetan\nLankidetza aldeaniztuneko nazioarteko erakundeak\nGarapenerako lankidetzako erakunde publikoak\nLankidetza garapenerako gobernuz kanpoko erakundeak (LGGKE)\nKomunikabideen eta komunikazio enpresen espezialista arloak


Policlínica Gipuzkoako Alzheimerraren eta Parkinsonaren Terapia Aurreratuen Programak mila paziente tratatu ditu saiakuntza klinikoetan – GAUR DONOSTIA\nPoliclínica Gipuzkoako Alzheimerraren eta Parkinsonaren Terapia Aurreratuen Programak mila paziente tratatu ditu saiakuntza klinikoetan\nFecha: 10 abril, 2021Autor/a: Gorri 0 Comentarios\nPoliclínica Gipuzkoak 33 urte daramatza Parkinsona eta Alzheimerra modu aktiboan ikertzen, eta mila pazientek 65 saiakuntza klinikotan baino gehiagotan parte hartu dute.\nProgramak, gaur egun, Parkinsonaren aurkako sendagaiekin 9 saiakuntza kliniko aktibo ditu gaixotasunaren fase guztietarako.\n“Saiakuntza klinikoa aukera bat da, eta eskerrak eman nahi dizkiegu saiakuntza klinikoren batean parte hartu duten eta parte hartzen duten paziente guztiei haien eskuzabaltasunagatik eta konpromisoagatik”.\nGipuzkoan, 150 pertsona diagnostikatzen dira urtero. % 15 45 urtetik beherakoa da.\nParkinsona eta Alzheimerraren prebentzioan aitzindari izateaz gain, Policlínica Gipuzkoako Terapia Aurreratuen Programa saiakuntza klinikoen arloaren liderra da gaur egun. Saiakuntza kliniko baten helburua ebidentzia zientifiko sendoak dituen eta oraindik merkaturatu ez den farmako baten eraginkortasuna eta segurtasuna zehaztea da. Policlínica Gipuzkoak 33 urte daramatza Gurutz Linazasoro neurologoaren taldearen eskutik saiakuntza klinikoak egiten. “Aukera hau mila pertsonengana hurbildu dugu 65 saiakuntza kliniko baino gehiagotan, ez bakarrik Parkinsonaren alorrean, baita Alzheimerren gaixotasunarenean ere”, azaldu du neurologoak. Linazasororen hitzetan, “saiakuntza klinikoa aukera bat da, eta eskerrak eman nahi dizkiegu saiakuntza klinikoren batean parte hartu duten eta parte hartzen duten paziente guztiei haien eskuzabaltasunagatik eta konpromisoagatik”.\nSaiakuntza kliniko bat garatzea oso prozesu konplexua eta zorrotza da. Diziplina anitzeko talde bat behar da, trebatua eta entsegua egiteko erabat prestatua; bai eta Ospitaleko Farmazia, Erradiologia, Ikerketa Klinikoaren Kudeaketa eta modu koordinatu, arin eta malguan funtzionatu behar duten beste azpiegitura batzuen zerbitzua duen ospitale bat ere. “Policlínica Gipuzkoak baldintza guzti hauek betetzen ditu eta kate honetako maila guztiak ditu saiakuntza kliniko bat egin ahal izateko”, adierazi du Gurutz Linazasorok.\nPoliclínica Gipuzkoako Parkinsonen gaixotasunerako programak 9 saiakuntza kliniko ditu farmako desberdinekin eta ikerketa zientifikoaren abangoardian, neurologo gipuzkoarrak azaldu duenez. “Batzuk –zehaztu du– gaixotasunaren fase oso goiztiarretarako dira, diagnostikoa egin eta gutxira. Gaixotasunaren bilakaera progresiboa geldiaraztea dute helburu. Beste batzuek fase aurreratuagoetan daudenen sintomak, hau da, on-off aldiak eta nahi gabeko mugimenduak pairatzen dituzten pazienteenak, hobetzea dute helburu. Helburuen aniztasun horrek aukera ematen digu parkinsona duen edonori inklusio irizpide zorrotzak betetzeko aukera emateko”, azaldu du Policlínica Gipuzkoako neurologoak.\nParkinsonen gaixotasuna urtero 150 pertsonari diagnostikatzen zaie Gipuzkoan. Kaltetuen % 15 45 urtetik beherakoak dira. Gaixotasuna kasuen % 15ean hereditarioa izan daiteke, eta forma genetiko horiei lotutako hogei gene baino gehiago identifikatu dira.\nSintoma garrantzitsuenak sintoma motorrak dira: dardara, zurruntasuna, mugimendu-geldotasuna eta gorputz-jarreraren ezegonkortasuna. Hala ere, erasandako pertsona askok motorrak ez diren sintoma batzuk izaten dituzte (mina, idorreria, depresioa, antsietatea, insomnioa, oroimen-nahasmenduak, etab.), oso ezgaitzaileak eta oso ezagunak ez direnak.\nBadira dardararen aurretik agertzen diren sintoma batzuk, baina oso zehaztugabeak direnez, praktikan ez dira batere erabilgarriak. Nabarmentzekoak dira usaimena gutxitzea, loaren nahasmenduak REM fasean, depresioa edo idorreria.\nEz dakigu gaixotasunaren arrazoia zein den, baina duela 70 urtetik jakin da dopamina sortzen duten neuronen endekapena badagoela. “Ezagutza horren ondorioz, gaur egun kaltetuen bizi-kalitatea asko hobetzen duten tratamendu farmakologikoak eta kirurgikoak ditugu. Hala ere, ez dago gaixotasuna sendatzen duen tratamendurik, ezta gaitz honen bilakaera progresiboa atzeratzen duenik ere, eta, horregatik, farmako asko ari dira ikertzen saiakuntza klinikoaren fasean “, ondorioztatu du Linazasorok..\nAnterior Entrada anterior: Parkea Bizirik: “Acuerdan a escondidas talar el roble centenario de la estación de Herrera (Donostia)\nSiguiente Entrada siguiente: El Programa de Terapias Avanzadas en Alzheimer y Parkinson de Policlínica Gipuzkoa ha tratado a mil pacientes en ensayos clínicos


Laguntza berriak Nafarroan web-orriak sortzeko eta aplikazio informatiko berritzaileak garatzeko | Laboral Kutxa\nNafarroako enpresek dirulaguntzak eskatu ahal izango dituzte datorren ekainaren 21era arte, IKTak txertatzeko eta aplikazio informatiko berritzaileak garatzeko.\nNafarroako Aldizkari Ofizialean (97. zk., maiatzaren 21ekoa) argitaratutako deialdiak 500.000 euroko dirulaguntzak aurreikusten ditu. Horietatik 370.000 euro ETE eta mikroenpresentzat dira, webguneak sortzeko, webgune zaharkituak berritzeko eta merkataritza elektronikoko aplikazioak txertatzeko. Beste 130.000 euro enpresa eta entitateen lankidetza-proiektuetarako dira, aplikazio berritzaileak garatzeko.\nDirulaguntza horiek % 100 handiagoak dira iaz helburu horretarako emandakoak baino, eta % 50 Lurralde Garapenerako Europako Funtsak kofinantzatzen du.\nNafarroako enpresen presentzia digitala eta merkataritza elektronikorako aukerak hobetzeaz gain, dirulaguntza hauen bidez Nafarroan web-orriak eta aplikazioak garatzen diharduten enpresei ere lagunduko zaie.\nWebguneak sortzeko laguntzen kasuan, dirulaguntzaren ehunekoa % 40 eta % 60 bitartekoa izango da, webgunearen ezaugarrien eta erabileraren arabera. Gehienez 3.600 euro emango zaizkie enpresei. Aplikazio berritzaileak garatzeko dirulaguntzei dagokienez, helburua enpresen lehiakortasuna bultzatzea da, merkatuan eskuragarri ez dauden aplikazioen bidez. Horien zenbatekoa gastuaren % 20 eta % 70 bitartekoa izango da, aplikazioaren garapena kontratatzen duen erakunde motaren eta programa garatzen duen enpresaren arabera. Gehienez 21.000 euro emango zaizkie.\nEskaerak bitarteko telematikoen bidez aurkeztu behar dira, hain zuzen Nafarroako Gobernuak Interneten duen www. navarra.es atariko inprimaki elektronikoaren bidez.


About: Pentagrama (geometria)\nGeometrian, pentagrama (antzinako grezierazko πεντάγραμμον hitzetik: "bost lerro") bost zuzenkirekin eraikitako izar-poligonoa da, bost puntako izar bat. Erregularra edo irregularra izan daiteke. Pentagramaren zuzenkiak elkartzean pentagono bat sortzen da barruan. Hainbat kulturatan erabiltzen dute ikur gisa, zeinek bere esanahiarekin; adibidez, bahaismoan, kristautasunean, mormonismoan, neopaganismoan, satanismoan eta okultismoan.\nGeometrian, pentagrama (antzinako grezierazko πεντάγραμμον hitzetik: "bost lerro") bost zuzenkirekin eraikitako izar-poligonoa da, bost puntako izar bat. Erregularra edo irregularra izan daiteke. Pentagramaren zuzenkiak elkartzean pentagono bat sortzen da barruan. Hainbat kulturatan erabiltzen dute ikur gisa, zeinek bere esanahiarekin; adibidez, bahaismoan, kristautasunean, mormonismoan, neopaganismoan, satanismoan eta okultismoan. (eu)\nIzar-poligonoa, ziklikoa, aldeberdina, isogonala\nPentagrama (geometria) (eu)


Dinabidek Demo Iris Lab hartuko du - Irurtzun - Guaixe.eus\nDinabidek Demo Iris Lab hartuko du\nGuaixe 2021-11-19 09:32\nDinabiden fabrikazio gehigarriko makinak lanean ikusten. ARTXIBOA\nGaur, 16:00etatik 17:30era, izanen da eta metal fabrikazio gehigarriko teknologia aurkeztuko da.\nDinabidek enpresei teknologia berriak probatu eta haiekin esperimentatzeko aukera ematen die. Irurtzunen dagoen eraldaketa digitalerako guneak fabrikazio gehigarriko teknologien arloan enpresei hainbat aukera eskaintzen dizkie. Gaurko Demo Iris Lab ekitaldian izena eman dutenek LMD (Laser Metal Deposition) metal fabrikazio gehigarriko teknologia berria ezagutzeko aukera izanen dute. Ekitaldian Nafarroako Gobernuko ordezkariak ere presente izanen dira.\nIris, zer da?\nBerrikuntzarako zentroa da, eta helburua enpresen eraldaketa digitala azkartzea da. Barne hartzen ditu Nafarroako Berrikuntza Sistemako Eragileen Komunitate Birtuala (SINAI), ekonomia garapenarekin lotutako eragileak, irtenbideak eta espazio fisikoak hornitzen dituzten enpresak, IRIS Lab, eraldaketa digital horrekin lotutako zerbitzu jakin batzuk emateko. Sakanako Garapen Agentzia eta Dinabide Irisko kide dira.\nErkuden Ruiz Barroso mai 04 Altsasu\nGuaixe 2020 uzt 13 Irurtzun\nEraldaketa digitala ardatz hartuta, Dinabidek berrikuntza-arloan lankidetza-sare bat sortzeko helburua du. Teknologia-proiektuak garatu nahi dituzt...


Nola jabea da aparra koltxoi udaberria baino hobea dela | Rayson\nNola jabea da aparra koltxoi udaberria baino hobea dela\nAgian, jatorrizko diseinuaren New Yorkeko Espirituan sartzeko nahikoa da. Espiritu hau Cartier \_ 's bosgarren etorbideko boutique berritua da, eta horrek atea ireki zuen irailean festa ikusgarriarekin. 1917az geroztik, Cartierrek \_ "jauregia \_" bere etxea deitu du New Yorken, mundu errealeko mitikoa zenean.\nCanal-ek ez du jakinaraziko Tesla eguzki-zelulen bezeroak ez diren enpresak, edo haien buffalo bateriaren irteeraren portzentajeak atzerrian bidalita, esan du informazioa \_ "jabea eta lehiakorra \_" zela. Panasoniko iturri batek esan zuen esportatutako material gehienak Asiako erosle handietara joango direla. Teslak, ibaiertz izeneko langilea heredatu zuen, orga eskumena eskuratuz, Surmoldioaren inbertsio eta enplegu-konpromisoak omentzeko eskatzen da $ 0ren truke. 75.000 mila milioi estatuko diru-laguntzetan.\nLan honetan, pila bakarreko hibridoa aztertu dugu. Horia urdinak, EML egitura urdina erabiltzen du elektrizitateak sortutako kitzikapen guztia biltzeko eta emisio urdin eta horia intentsitatea orekatzeko. Maximizatu emisio horia eta urdina, isurketa horia eta urdina, ITO eta Gailuaren lodiera osoa eta isurketa horia eta urdina asetzen dituen EML lodiera kopuru mugatuan.


Zuriñe Fernandez de Gerenabarrena. Musikagilea: Bernaolak musikagile sentiarazi ninduen, ez nintzela ikasle hutsa - Euskonews\nMusikenen harmoniako eta kontrapuntuko irakaslea bada ere, Zuriñe Fernandez de Gerenabarrena Donostiatik Gasteizera itzultzen da eskolak amaitzean. Baina ez da horrekin bukatzen musikariaren laneguna, izan ere, irakasteaz gain, Zuriñek musika egiten baitu. “Jaikitzen zarenetik zara musikagile, zurekin doa”, onartu du. Musikarien bizitzan egun guztiak ez dira berdinak izaten. “Egunak oso bestelakoak izaten dira eskuartean duzun lanaren arabera —dio arabarrak—. Gaur, esaterako, apirilerako bukatu behar ditudan abesti batzuk orkestratzen aritu naiz, eta Musikeneko ikasgai batzuk prestatu ditut. Gainera, irailean estreinatuko den egitasmoan murgilduta nabil”.Eta hori ez da guztia. Zuriñek beste musikariekiko harremanen garrantzia azpimarratu du. “Eguneroko zereginez gain, musika-munduko lagunen mezu elektronikoak ere hor izaten dira, joan-etorrian, kontzertuetarako laguntza behar dutela, ekoizpenen bat proposatzen didatela, edizioren bat... Gaur horrela da, baina hiru aste barru agian erritmoa lasaiagoa izan liteke...”.\nInternet plataforma berria eta musika trukatzeko oso erabilgarria den arren, urruti sentitzen dut... Hurbilagokoa zait kontzertu-formatua, jendearen aurpegia ikusteko, gertatzen ari dena sentitzeko... niretzat ekintza bera garrantzitsua da, musika sortzen den unea, horrenbeste jende batera entzuten izatea. Zuriñe Fernandez de Gerenabarrena (Vitoria-Gasteiz, 1965) Pintura eta musika interesatzen zaizkio, eta ikasketa akademikoak musikaren ildotik bideratu ditu. K. Bernaolarekin ikasi zuen konposizioa Gasteizko Jesus Guridi Kontserbatorioan, eta harreman hori erabakigarria izan da bere ibilbidean. Beka baten bidez Milango Scuola Civican jarraitu zituen ikasketak F. Donatoni maisuarekin, eta bertan, Italiako eskola garaikideko musikagileekin harremanetan sartu zen. Hainbat mintegitan hartu du parte, hala nola, Darmstadt, IRCAM, LIEM, ARTIUM, iMAL... Zenbait film orkestratu ditu, musika-lanak egin ditu publizitatean, antzerkian, animazioan... Marisa Manchadoren Presencias y Ausencias (Endymion argitaletxea) liburuaren azalaren egilea da. Xera eta Sortze bideoak egin ditu Santa Maria de la Guiako (Kanaria Handia) Arte Digitaleko lehen lehiaketarako, eta Rrrrrrrrr izenekoa “Animadrid 08” ekitaldirako. Musikagileak askotariko lanak egin ditu, besteak beste, bakarlarientzako enkarguak, orkestra sinfonikorako lanak, antzerkirako musika, zinema-musikaren orkestrazioak, musika elektroakustikoa edota diziplina anitzeko proiektuak. Hainbat erakunderen enkarguak jaso ohi ditu, horien artean: INAEM (Kultura Ministerioa), CDMC, Eusko Jaurlaritza, Musika Hamabostaldia, Txanpa, Arabako Abesbatzen Elkartea, Euskadiko Orkestra Sinfonikoa, KREA. http://zfgerenabarrena.com/\nBERNAOLA, Carmelo Alonso FERNÁNDEZ GUERENABARRENA, Zuriñe MENDIZABAL ÁLVAREZ DE ARCAYA, Bingen


Gizonezkoen tiraderen joerak, osagarri aproposa | Gizon dotoreak\nGizonezkoen tiranteak osagarri garrantzitsua dira gizonezkoen arropena. Beti modan egon ez arren, denboran zehar iraun dute; Joeretatik atera eta joaten dira, baina ez dira inoiz alde egiten.\nDotoreziaren sinbolo dira eta janzten dituen gizonaren nortasuna nabarmentzen dute. Hona hemen gizonezkoen tiranteen historia eta janzteko aholkuak.\n1 Gizonezkoen tiranteen jatorria\n2 Gizonezkoen tirante motak\n4 Gerrikoaren gaineko tiranteen abantailak\n5 Itxura klasikoa edo hiri itxura\n6 Tiranteekin itxura egiteko proposamen batzuk\nGizonezkoen tiranteen jatorria\nArmadak Albert Thustonek Londresen asmatu zituen 1820an. Jantzi honen helburua trajeak zeramatzaten gizonen galtzak edukitzea zen. Ideia zen prakak bere horretan jarraitzea, jaunek askatasun handiagoa izan zezaten mugitzerakoan.\nHortik aurrera gizonezkoen jantzien ezinbesteko elementua bihurtu ziren. Lehen Mundu Gerrara arte oso erabiliak izan ziren, galtza hankan aldaketa gertatu zenean; ondoren gerrikoak ordezkatu zituzten.\nTiranteak erabiltzeari uzteko beste arrazoi bat txalekoa ezabatzea izan zen. Txamarra soilik jantzita, tiranteak ikusgarriagoak ziren eta Ez zirudien zuzena barruko arropatzat jotzen zen jantzia ikus zitekeenik.\nHala ere, tiraderak berpizte garaiak izan dituzte, eta oso ezagunak izan dira. Gaur egun berriro modan jarri dira eta eguneratu eta berrasmatu egin dira jantzi maskulinoaren parte izateko berriro..\nGizonezkoen tirante motak\nGizonezkoentzako bi tiradera mota daude, haien uhalen formaren arabera. X formako giltzak eta Y formako giltzak daude.\nLehenengoak orokorrean estuagoak dira eta ez da oso komeni horiek ikustea. Horregatik hobe da jakak ezkutatuta janztera joango direnean erabiltzea. Y formako uhalek uhal zabalagoak dituzte eta askotan dekorazio xehetasunak agertzen dira; aproposak dira alkandora soil batekin erakusteko eta eramateko.\nLotzeko moduari dagokionez, bi mota ere badaude: klipekin edo mahukarekin, hau da, galtzak lotzen dituen zinta.\nMahukadun giltzak tradizionalenak eta dotoreenak dira. Eta gomendagarriena jaka batekin traje formalarekin konbinatuz gero. Hala ere, erabiltzeko beharrezkoa da galtzak efektu horretarako barruko botoi bereziak izatea.\nClip-on tiranteak edozein galtza motarekin erabil daitezke; eredu hau da estilo egokira egokitzen dena. Baina desabantaila dute litekeena dela noizean behin askatzea, eta hori oso gogaikarria izan daiteke.\nGizonezkoen tiranteak erabilera bakoitzaren aurretik egokitu behar dira, galtza bakoitzak luzera desberdina izan dezakeelako. Egokiena, tiranteak prakak tiratu gabe eusten dituzte, erorketa ezin hobea izan dezan.\nTiranteen funtzioa eustea eta ez estutzea da, beraz, gerrian espazio erosoa ere egon behar da.\nEzin duzu inolako praka motzekin jantzirik jantzi; plano guztiak ez dira horretarako egokiak. Igoera ertaina edo luzea duten galtzak dira egokienak; jaurtiketa baxua bada, hobe gerrikoaren aldeko hautua egitea.\nGerrikoaren gaineko tiranteen abantailak\nGerriko belarriak maiz sortzen du hori jaka edo txalekoaren azpian nabaritzen da. Tiranteak janzteak arazo hau ezabatzen du.\nGizonezko tiranteak irudia luzatzen dute; Bisualki ez da bi zatitan ebakitzen gerrikoaren kasuan bezala. Gainera, ez dute sabela konprimitzen, beraz, jan ondoren pixka bat puzten bada, ez da ondoeza edo berriro erregulatu beharko.\nTiranteak galtzak mugitzea eta jaka edo txalekoaren azpian agertzea ere eragozten dute, gerrikoarekin bezala.\nKilo gehigarri batzuk dituzten gizonezkoen kasuan, tiranteek ere abantaila dute gerrikoan. Horrela, ez dituzte aurrealdean poltsiko bitxi horiek sortzen eta praka eta alkandoraren artean tarte handiagoa uzten dute.\nItxura klasikoa edo hiri itxura\nTraje oso dotorea eta sofistikatua duten tiranteak eramatea inoiz pasatuko ez den joera da. Urteko edozein unetan eta aldi baterako moda edozein dela ere, tiranteen erabilera armairu oso formal bat osatzeko klasikoa da. Galtzak, jaka, alkandora eta tiranteak ez dira inoiz faltako gizonaren armairuan.\nItxura mota honetarako, idealak tiranteak beltzak dira, zuriak ere erabil daitezkeen arren.\nBaina Nahi duguna itxura modernoagoa eta hiritarragoa bada, tiranteak ere aliatu bikainak izan daitezke. Badira dibertigarriak eta originalak, lasaiagoak eta gazteagoak, kolore biziekin.\nGorbata jantzita, bere kolorea tiranteekin konbinatu daiteke. Hala ez bada, tiranteak alkandoraren edozein tonurekin konbinatu daitezke; oinetakoekin edo galtzerdiekin ere.\nTiranteak ondoren, itxuraren arabera aukeratu behar da bilatu beharrekoa. Bi aukera horietako edozeinen osagarri ezin hobea izango dira, zalantzarik gabe. Irudia estilizatuko dute eta seguruenik arreta zentro bihurtuko dira.\nTiranteekin itxura egiteko proposamen batzuk\nEgunean tiranteak erakusteko bakeroak erabil ditzakegu, kamiseta zuri soil bat; galtzerdien koloreko tiranteekin konbinatuko dugu, adibidez, gorria edo urdina. Garrantzitsuena koloreak gehiegi ez egitea da; hau da, ez abusatu erabilitako tonuen kantitatea.\nGainera, bakeroekin, marradun alkandora urdin argia larruzko botina zuri eta marroiekin eta tirante marroiekin erabil dezakezu. Itxura lasaia beste ukitu batekin lortuko da.\nTiranteekin itxura lasaia izateko beste aukera bat txino urdinak aukeratzea da; Alkandora zuria, tirante beltzak eta loafers beltzak gehituko ditugu. Itxura lasaia baina dotorea lortuko da. Txino gris bat, alkandora urdin argia, zapata marroiak eta tiranteekin ere ideia bikaina da bulegoko egun baterako.\nItxura dotorea baina modernoa lortzeko: artilezko trajea grisa, gorbata gabeko alkandora zuria, tirante gorriak eta loafers marroiak jantzi ditzakezu.. Edo estilo berdinean, soineko praka beltzak gorbata gabeko alkandora urdin argiarekin; osagarri gisa, tirante beltz lodiak edo apainduak eta jaka grisa.\nIdeia itxura finduagoa bada, marradun alkandora urdin bat aukeratu dezakezu; Horri soineko praka beltzak, tirante gorriak eta oinetako beltzak gehitu.\nArtikuluaren bide osoa: Gizon dotoreak » Moda » Osagarriak » Gizonezkoen tiranteak


Aldeas Infantilek 3.400 haur eta gazte baino gehiago hartzen ditu Espainian eta Latinoamerikan | Consumer\nAldeas Infantilek 3.400 haur eta gazte baino gehiago hartzen ditu Espainian eta Latinoamerikan\nGKE honek gaur egun 160.000 bazkide, emaile eta aitabitxi baino gehiago ditu\nAldeas Infantiles SOS elkarteak 2.207 haur eta gazte hartzen ditu Espainian eta 1.200 baino gehiago Latinoamerikan. GKEak azken urtean garatutako herrixka, egoitza, proiektu eta programa sozialen bidez, onuradunen kopurua %20 handitu da.\nHaren datuen arabera, 2.207 haur eta gazte hartu dira GKEak Espainian dituen zortzi herrixketan, Madril, Bartzelona, Pontevedra, Granada, Cuenca, Zaragoza, Santa Cruz de Tenerife eta Las Palmasen, eta Gizarte Programen Zentroetan integratutako hainbat proiekturen bidez: eguneko zentroak, haurtzaindegiak, lehen harrerako kale-hezitzaileak, balorazioa eta diagnostikoa.\nGainera, GKE horrek 2005ean egindako lanari esker, 1.229 haur eta gazte lagundu ziren Latinoamerikan, herrixkak finantzatzen Hondurasen, Perun, Argentinan, Ekuadorren, Guatemalan eta Mexikon.\nAldeas Infantiles SOS enpresak Espainian azken urtean egin dituen jarduerak 24.931.000 euroko baliabideetatik abiatu dira. Horietatik %71,9 erakundearen lan sozialera bideratu zen, eta %20,11 baliabideak lortzera, eraikin berriak eraikitzera eta erostera, eta gainerako %7,99 administrazio-gastuetara.\nGKEak gaur egun 160.000 bazkide, emaile eta aitabitxi baino gehiago ditu. Zehazki, baliabideen %73,84 pertsona, enpresa edo entitate pribatuen ekarpenen bidez lortzen da, eta gainerako %26,16 diru-laguntza ofizialei dagokie.\nHerrixketan artatutako neska-mutilek diotenez, “maitatuak, errespetatuak eta onartuak” dira, eta “begirunetsuak, maitekorrak eta fidagarriak” zaintzen eta hezten dituzten pertsonak aintzat hartzen dituzte, erakundeak Espainian egindako ikuskapen baten ondorioen arabera.\nhaurrak Herrixkak solidario


Definizioa Barne gastuak I+Gko jardueretan\nBarne gastuak I+Gko jardueretan\nHomeGaiakIkerketa zientifikoko eta garapen teknologikoko jarduerei buruzko estatistika-I+GDefinizioak Barne gastuak I+Gko\nErreferentzi urtean, enpresako ikerketa-unitate edo -zentroaren barruan, zientzi ikerketako eta teknologi garapeneko jardueretan eginiko gastuak dira, diruen jatorria edozein dela ere. Zentrotik at baina barruko I+G lanei laguntzeko eginiko gastuak ere sartzen dira.\nEgiunez, kanpo utziko da hornitzaileek fakturatutako BEZ kengarria. Gastuaren izaeraren arabera, gastu arruntak eta kapital-gastuak bereizten dira.\nLangileri gastuak: langileen ordainsari-mota guztiak barne hartzen ditu, baita enpresaren kontura doazen gizarte-aseguruak ere. Bidaia-ordainak bestelako gastu arruntak atalean sartzen dira.\nBestelako gastu arruntak: Material txikia eta askotariko hornidurak (ekipo-ondasuntzat hartzen ez diren materialetako gastuak), energia (ura, gasa, argi-indarra eta beste edozein energi iturri), mantentzea eta konponketa txikiak, lokalen alokairua eta garbiketa, zerbitzu-erosketa (konparazio batera, konputagailuak erabiltzearen kostua), zeharkako langileen (segurtasuna, mantentzea, eta abar) I+Gko jardueraren ordainsari proportzionala, eta bidaia-ordainak.\nKanpo uzten dira amortizazio gisa egindako gastu arrunt errealak edo egotziak.\nErreferentzi urtearen barruan, I+Gko jarduerak aurrera eramateko xedez, lurretan, eraikinetan, hobekuntza-lan garrantzitsuetan, inbentarioan sartzen den materialean, instalazioetan eta tresnerian, enpresak egiten duen kapital-inbertsio gordina, finantzaketa-era edozein dela ere.


AMD zaleekin hobekuntza\nAMD zaleekin hobekuntza - 5.0 kanpo 5 oinarritutako 1 bozketa\nASRock-ek ezin du Phantom Gaming-en grafiko txartelak saltzen kontinente zaharrean.\nASRockek bere lehen bideo-txartela abiarazi zuen apirilaren erdialdera planifikatzeko planak jakinarazi ditu. Berriak berretsi egin ziren eta marka zaleek apaintzeko apaletan datozen produktuei buruzko ilusioz aritu ziren. Baina denbora igaro ahala, eta jendeak gero eta jende gehiago hasi zen galdekizunekin konpainiarekin bonbardatzen hasi zenean, hau izan behar zen: AMDk ez zuen produktuen lerroa Europan saldu ahal izateko, Phantom Gaming seriea, beraz, soilik Asia eskuragarri.\nNVIDIA GPP ondoren (dagoeneko errebokatu denetik), AMD-k bere bazkideen aurka bereizten duen ilusio bat dago. Seguruenik, ez da Ekialde Urruneko konpainia ona, Europan dagoelako, gaur egungo lankidetzak hemen ez lirateke hemen nahi, ASRock-en sorbaldetan Asia jarri dute.\nBien bitartean, Alemaniako iturri batek Asrock-en ordezkariari buruz hitz egin zuen, eta hortik etorri zen albiste 1. ez AMD-n, 2. Asrock-ek ez du Europan oraindik nahi.\nOrain esaten ari zara orain, non irakurri ahal duzu?\nTom's Hardware alderdi alemaniarra (Ingelesez ez dago gora)


Bakearen Nobel saria, Arma Kimikoak Debekatzeko Erakundearentzat - Mundua - Berria\nBakearen Nobel saria, Arma Kimikoak Debekatzeko Erakundearentzat\nArma kimikoak desagerrarazteko erakundeak egindako "esfortzu handia" saritu dute, Nobel Institutuaren esanetan.\nNRK Norvegiako telebista kate publikoak aurreratu du albistea, eta Nobel Institutuak baieztatu du 11:00etan: OPCW Arma Kimikoak Debekatzeko Erakundeari emango diote 2013ko Bakearen Nobel saria. 1997an sortu zen erakundea, eta egun 190 herrialde ditu kide.\nEgun, Siriako arma kimikoak desegiteko prozesuan parte hartzen ari da OPCW. 2014. urte erdirako Siriako armak zerrendatu eta deuseztatzea adostu zuten Errusiak eta AEBek, eta horretarako prest agertu zen Siriako presidente Baxar al-Assad. Hilaren 28an, aho batez onartu zuen Nazio Batuen Erakundeko Segurtasun Batzordeak Siriako armategi kimikoa suntsitzeko urratsak zehazten dituen ebazpena. "OPCWk inoiz hartu duen lanik handiena eta garrantzitsuena da", Ahmet Uzumcu erakundeko zuzendari nagusiaren arabera.\nIaz, Europako Batasunari eman zioten Bakearen Nobel saria, "adiskidetzearen alde" egin duen lanagatik.


Emakume pilotariak jokoan ikusteko aukera paregabea, larunbatean, Tolosako Beotibarren\n2017/12/22 | Lehiaketa\nGoizetik hasita eta iluntzera arte, Aisiko Emakumea Pilotariko Paleta Txapelketa Azkarraz eta Ezker Hormako Emakumea Pilotari Txapelketaren finaletaz gozatzeko parada izango da bertan\nEmakume pilotariak izango dira protagonista, larunbatean (2017-12-23), Tolosako Beotibar pilotalekuan. Iazko arrakastaren ondoren, aurten ere festa bikaina espero da bertan. Goizetik hasita eta iluntzera arte, bi hitzordu garrantzitsutaz gozatzeko aukera izango da: Aisiko Emakumea Pilotariko Paleta Txapelketa Azkarra eta Ezker Hormako Emakumea Pilotari Txapelketaren finalak.\n8 bikotek eman du izena Paleta Txapelketa Azkarrean, Gipuzkoako hainbat herritakoak: Azkoitiko bikote 1, Donostiako beste 1, Oiartzungo 3, Villabonako 1 eta Zizurkilgo 2. Hauexek dira parte-hartzaileak:\nBikote hauek bi multzotan banatuko dira. 09:30ean egingo da, hain zuzen ere, multzoen zozketa. Eta 10:00etan hasiko da ligaxka, 14:00k aldera arte. 15 tantora edo 15 minutura izango dira partida guztiak.\n14:15ean bazkaltzeko elkartuko dira denak, eta 15:15ean finalerdiak hasiko dira: lehenik A multzoko lehendabizikoa B multzoko bigarrenaren aurka, eta ondoren B multzoko lehenengoa A multzoko bigarren sailkatuaren kontra. Finalerdiak ere 15 tantora edo 15 minutura izango dira.\nEta, azkenik, irabazleek finala jokatuko dute, 16:00ak aldera; hau 15 tantora.\nBaina festa ez da hor amaituko. Izan ere, pilotari herrikoien ondoren neska federatuen txanda izango da, Ezker Hormako Emakumea Pilotari Txapelketaren finalak jokatuko baitituzte Beotibarren, 17:30ean hasita. Hauxe izango da jaialdia:\nBeraz, larunbatean Tolosako Beotibarretik igarotzen diren guztiek emakumeak pilotan ikusteko aukera aparta izango dute. Animatu eta azaldu!


Txikipedia:Balorazio kimiko - Wikipedia, entziklopedia askea.\nBalorazio kimikoa analisi kimiko kuantitatiboa da, eta substantzia ezagun baten kontzentrazio ezezaguna kalkulatzeko erabiltzen dugu.\nHorretarako, bi gailu kimiko nagusi erabiltzen ditugu: pipeta eta bureta. Titulazioaren amaierako puntua markatzeko, kanpoko adierazleak (fenolftaleina eta metilo-laranja, kasurako) eta barruko adierazleak (KMnO4, potasio permanganatoa) erabiltzen ditugu.\nErreaktibo baten kontzentrazio eta bolumen ezaguna (titulagailua), beste erreaktibo baten bolumen ezagunari (analitoa) eransten zaio. Buretatik tantak poliki-poliki bota behar ditugu amaierako puntura iritsi arte. Amaiera-puntua lortu bezain pronto, gehitu berri dugun bolumena idatzi behar dugu. Soluzioetako batek (titulagailua), kontzentrazio ezaguna duenez, bestearena (analitoarena) erraz kalkula dezakegu.\nGaur egun, profesionalek pH-metroa erabiltzen dute horretarako. pH-metroa potentziometroa da, eta haren elektrodoa soluzioan dauden H+ ioien kopuruaren araberakoa da. Balorazioa egiten dugun bitartean neurtzen dugu soluzioaren pH-a. Amaiera-puntuan, neurtutako pH-an bat-bateko aldaketa gertatzen da. Eta ph-metroaren bidez egiten den neurketa adierazleak erabilita egiten dena baino zehatzagoa da.\nBolumena neurtzea balorazioetan oinarrizkoa denez, horri analisi bolumetrikoa eta analisi kuantitatiboa deritzo.


Gose Jokoak - Alberdania Argitaletxea\nJaiotze markakBerandu baino lehen\nHomeFondo literarioLiteratura para adultosGose Jokoak\nInicio / Literatura para adultos / Gose Jokoak\nGose Jokoak cantidad\nCategoría: Literatura para adultos Product ID: 1009\nGerraz betetako iragan batek 12 barrutitan banatutako herri bat utzi dute. “Kapitolio”aren aginpide tiranikoaren pean bizi dira herritarrak, miseriarik handienean eta norbere barrutitik irteteko askatasunik gabe. Pertsona bat baino ez da ausartuko arauak haustera eta bere familiarentzat zer jana ekartzera: Katniss da, hamasei urteko neska bat.\nHaren printzipioak proban jarriko dira Gosearen Jokoetan. Urtero antolatzen ditu Kapitolioak telebista bidezko ikuskizun hori herritarrak hankaperatzeko asmoz. Barruti bakoitzeko bi ordezkari aurkezten dira joko horietara eta aurkako giro muturreko batean bizitzera behartzen dituzte bata bestearen kontra borrokatzera, heriotzaraino, bat bakarra gelditzen den arte. Bat baino ez.\nKatnissek bere jarrerarekin erakutsiko digu, egoerarik muturrekoenetan ere, leku egin behar zaiola maitasunari eta errespetuari, baztertu behar dela traizioa eta hautatu behar dela adiskidetasuna, tiranoei kontra egin behar zaiela, norbere printzipioei eutsiz.\nKatnissen abenturak bihotza kolkoan edukiko gaitu bukaeraraino.\nJokoak hastera doaz.\nKatnissek Hondarrera atera behar du eta bizirik irauteko borrokari ekin behar dio.\nHasi bitez Gosearen Hirurogeita Hamalaugarren Jokoak!


KRISIARI ERANTZUTEKO PRAKTIKA EGOKIEN INGURUKO SARIA | Bizkaiko Caritas\nKRISIARI ERANTZUTEKO PRAKTIKA EGOKIEN INGURUKO SARIA\nPosted by Caritas Bizkaia on jueves, marzo 18, 2021 · Leave a Comment\nMartxoaren 17an EUSKALITen Kudeaketa Aurreratuaren Klubaren Praktika Egokien Sariak eman ziren.\nOnline egin zen ekitaldia, eta krisi garaian egokitzeko modu berritzaileen inguruko 6 praktika egoki aipatu dira:\nA&B Bioteknologia Laborategiak: Bezeroengandik gertu egoteko eraldaketa digitala.\nArteman Komunikazioa: Ganaduaren enkante birtuala: Lehenengo sektoreko mugarria.\nOSI Donostialdea-Osakidetza: Arreta-erantzun arina eta ezagutza berriaren kudeaketa.\nImatek-Ingurumena Advanced Technologies: ioT konponbideak jarduera, hondartza eta garraio publikoetan Covid-19aren kontrol eta prebentzioa burutzeko.\nBilboko Elizbarrutiko Caritas: Teknologia pertsona babesgabeenen eskura jartzea, inor atzean ez geratzeko.\nOraingo honetan, Caritas Bizkaiak eta Arteman Komunikazioak jaso dituzte Praktika egokien inguruko Euskalit Saria.\nMila esker gure egokitzapen teknologikoa praktika egoki moduan baloratzeagatik. Horrek indarra eta animoa ematen digu lanean jarraitzeko, izan ere, badakigu gure arreta jasotzen duten pertsonek kalitatezko zerbitzua merezi dutela. Jasotako errekonozimendu hau gure oinarri sozial osoari zabaldu nahi diogu, denbora honetan egindako ahaleginagatik: Boluntarioak, laguntzaileak, bazkideak, dohaintza-emaileak eta langileak. Zorionik beroenak Arteman Komunikazioari eta praktika egokiengatik errekonozimendua jaso duten gainerako erakundeei.\nFiled under Azpimarratutako berriak · Tagged with


Fundación Estadio - Ekainaren 15ean, hondartzako txangoa: Bakio\nAriketa egitea ez da guztia bizitzan! Eta, gutxienez hiru hilabetean behin, ihesalditxoa egin nahi izaten dugu. Horrela, bestelako gauzak egiten eta ezagutzen ditugu, eta geure burua beste giro batean ezagutzen.\nDenboraldian, hiru irtenaldi antolatu ditugu asteazkenetan, ikastaroetako kideentzat gehienbat. Udazkenean, kultura irteera; neguan, irteera gastronomikoa; eta udan... hondartzara.\nEkainaren 15ean, anima zaitez Bakioko hondartzaz gozatzera!\n- 9:30: Irteera, Estadioko atearen aurretik, Mendizorrotzeko futbol zelaiaren ondotik.\n- 10:45 (gutxi gorabehera): Bakiora iristea\n- 18:00: Atzera Gasteizerantz abiatzea\n- 19:15 (gutxi gorabehera): Iritsiera, Estadioko atearen aurrera, Mendizorrotzeko futbol zelaiaren ondora.\nPrezioa: 8 € abonatuentzat, eta 10 € abonatugabeentzat.\nIzen-ematea: Ekainaren 1etik 14ra, harrera lekuan, 945131345 telefonoan edo online, harik eta tokiak betetzen diren arte.\nBakioko udalerria Uribe eskualdekoa da. Mungiatik 12 kilometro iparraldera eta Bermeotik 12 kilometro mendebaldera dago, mendi hauek inguruan dituela: Burgoa (447 metro), Garbola (474 metro) eta Jata (592 metro). Lehen biak Sollubetik Matxitxako lurmuturrera jaisten den mendilerroan daude, eta hirugarrena —Jata— behatoki bikaina dugu Bakio, Gaztelugatxe eta Aketxe ikusteko.\nBi ibaik zeharkatzen dute Bakioko ibarra: nagusia Zarraga ibaia da, eta hark biltzen ditu Zarraga sakanako urak, eta Elorriaga, Karrakola, Amutzaga eta Osinaga sakanetakoak, bai eta erreka ugaritakoak ere, kaiaren ondoan itsasoratu aurretik; eta Ondarra ibai txikia, Burgoa eta Garbola mendien mazeletatik etorrita hondartzan itsasoratzen dena.\n112 baserri ditu, 7 auzotan: Artzalde, Basigo (Elexalde, XX. mendearen erdialderaino), Bentalde, Goitisoloalde, Urkitzaurralde, San Pelaio eta Zubiaurralde. Guztira 16,12 km² ditu.\nMugakide ditu iparraldean Bizkaiko golkoa, hegoaldean Mungia, ekialdean Bermeo eta mendebaldean Mungia, Maruri-Jatabe eta Lemoiz.\nOharra: Irteera hauek ez dira bertan behera geratuko eguraldi gorabeherengatik. Ez da dirurik itzuliko irteerako astean bertan. Egun ona hondartzara joateko egingo ez balu, txangoaz gozatzen jarraitzeko beste aukera batzuk prestatuko genituzke.


Zure teknika mezu elektronikoak bizitzeko 5 teknika Martech Zone\nOsteguna, maiatza 9, 2013 Asteazkena, maiatzaren 8, 2013 Douglas Karr\nMezu elektronikoen% 68 baino gehiago SPAM izanik, ez da zaila zure posta elektronikoa sarrera ontzira eramatea, ireki eta klikatutako edukian nahiko arreta behar da. Zuzeneko mezu elektronikoen edukia baliatzea izan daiteke zure posta elektronikoa gailentzen duen estrategia.\nDenbora errealean egokitzen den zuzeneko posta elektronikoko edukia sartzea funtsezkoa da harpidedunei informazio egokia momentu egokian emateko. Beheko infografian, bost posta elektronikoko eduki mota partekatzen dugu eta nola sartu hurrengo posta elektronikoko kanpainetan. Lyris Infografiatik, Zuzeneko posta elektronikoko edukia: zure posta elektronikoak bizitzeko 5 teknika.\nAtzerako kontuaren tenporizadoreak, kokapenaren jomuga, gailuen jomuga, irudien optimizazioa eta eguraldia izan daitezke zure mezu elektronikoak nabarmentzen lagunduko duten elementuak.\nTags: Atzerako kontaketa tenporizadoreakgailuen bideratzeae-postaposta elektroniko bidezko infografiaEmail Marketingposta elektroniko bidezko marketin infografiaposta elektroniko bidezko marketin estrategiakirudiaren optimizazioazuzeneko edukiazuzeneko posta elektronikoko edukiakokapena bideratzealyrisEguraldi


Irekia Eusko Jaurlaritza - Gobierno Vasco :: Eusko Jaurlaritzak Arabako Caicedo Yusoko lakua ingurumenaren aldetik leheneratzea sustatuko du. (2013-10-01(e)ko Kointseiluan hartutako erabakia)\nEusko Jaurlaritzak Arabako Caicedo Yusoko…\nDekretua, zeinaren bidez urgentziako deklaratzen baita Arabako Foru Aldundiak, nahitaez desjabetzeko, honako eskubide eta ondasunak okupatzea: Caicedo Yusoko laku inguruaren ingurunea berreskuratzeko proiektua, Europar batasunaren intereseko leku (ES2110007) eta Nazioarteko Garrantzizko Ramsar Hezegune (1258 tokia) izendatua burutzeko beharrezko ondasun eta eskubideak.\nArabako Foru Aldundiak ES2110007 Garrantzi Komunitarioko Leku eta Nazioarteko Garrantziko Ramsar Hezegune izendatutako Caicedo Yusoko lakuaren ingurunea (1258. lekua) ingurumenaren aldetik leheneratzeko proiektuak kaltetutako ondasunak eta eskubideak okupatzea adierazi du Eusko Jaurlaritzak premiaz, nahitaezko desjabetzearen ondorioetarako.\nArabako Foru Aldundiak ES2110007 Garrantzi Komunitarioko Leku eta Nazioarteko Garrantziko Ramsar Hezegune izendatutako Caicedo Yusoko lakuaren ingurunea (1258. lekua) ingurumenaren aldetik leheneratzeko proiektua onartu zuen, bai eta nahitaezko desjabetzeko espedientea hasi ere. Esandako espedientean, izapide horretarako premiazko adierazpena eskatu zitzaion Eusko Jaurlaritzari, Euskal Herriko Lurralde Antolakuntzari buruzko maiatzaren 31ko 4/1990 Legearen 26.1.f) artikuluarekin bat.\nIngurumen eta Lurralde Politikako sailburu Ana Oregik zehaztu duenez, jardueraren helburua Caicedo Yusoko lakuaren inguruneko ekosistemaren narriadura saihestea da, eta, horretarako, hezeguneak ingurumenaren aldetik leheneratzea. Zerbitzu teknikoek ikusi dutenez, ez dago espedientea izapidetzeko hirigintza-oztoporik; hortaz, Gobernu Kontseiluak Dekretua onartuko du.\nDekretua, zeinaren bidez urgentziako deklaratzen baita Eusko Jaurlaritzako Enplegu eta Gizarte Politiketako Sailak, nahitaez desjabetzeko, honako eskubide eta ondasunak okupatzea: Bilboko Txurdinagako 316.01 Jarduketa Integratuko Urbanizatzeko Jarduketa-Programa izeneko proiektua burutzeko beharrezko ondasun eta eskubideak. (2014-04-15(e)ko Kontseiluan hartutako erabakiaren laburpena)\nDekretua, zeinaren bidez urgentziako deklaratzen baita Bilbao Bizkaia Ur Patzuergoak, nahitaez desjabetzeko, honako eskubide eta ondasunak okupatzea: Lemosa ezkerraldeko kolektorea berritzea (Sopela), PR-26tik PR-35era bitarteko zatia proiektua burutzeko beharrezko ondasun eta eskubideak. (2014-04-29(e)ko Kontseiluan hartutako erabakiaren laburpena)


Inazio Agirre - Ezker abertzaleko kidea\nAltsasun eta Iruñean, 6.600 euroren isunak jarri dizkiete EHEko lau kideri. Errepideko seinaleak ezabatzeagatik eta desobedientziagatik, foruzainek gaztelaniaz erantzuteko eskatuta, euskaraz egiteagatik. Nafarroako administrazioa hizkuntz eskubideen urraketa larria eragiten ari da. Nork bere herriko hizkuntzan bizitzea eskubide unibertsala da. Nafarroan, hizkuntz paisaia, irakaskuntza eta komunikabideak euskaraz izatea, besteak beste, euskaraz ikastea eta erabiltzea bermatzeko Euskal Herri osoan. Horrek eskubide unibertsalen legitimazioa du; legea eta politika kontra baldin badaude ere. Elkartasuna, beraz, EHEko kideei.\nPertsonak, hizkuntzak eta herriak berdinak gara duintasunean. Berdintasunezko tratamendua eskatzen dugu. Euskarak espainierak eta frantsesak dituzten tresna berak izatea: burujabetasun politikoa, ekonomikoa eta kulturala.\nEspainiak eta Frantziak, ordea, hizkuntzen arteko hierarkizazio-subordinazio harremanak ezartzen dituzte. [...] Euskara desagerrarazi eta menderatu ondoren Euskal Herriko eremu zabaletan, kalte-ordain historikoa zor zaio euskaldunen herriari; nafarren hizkuntzari. Eta ezin onartuzkoa da, orain, herri gogoa zapaltzea, hizkuntza berreskuratzea eragoztea, bere lurraldean.\nErgelkeriak edo faxismoak bakarrik jo dezakete hizkuntz aniztasunaren aurka; uniformatze unibertsalaren alde. [...] Bio espezieak galtzea bezala, hizkuntzak galtzea ere denon kalterako da. Gizateriak sortu duen aniztasun soziokulturala eta linguistikoa galtzea kulturen memoria eta jakinduria galtzea da. [...] Galtzeko arriskuan dauden hizkuntzen arazoa mundiala da: giza espeziearen problema, unibertsala. Ez da euskaldunen edo katalanen arazo soila. Euskaldunok unibertsoaren zati bat gara, eta unibertso horrek berezitasun bat du Euskal Herrian, testuinguru orekatzailea behar duena. Euskaltasunak egiten baikaitu munduko.\nHunkigarria da Nafarroa osoan, Euskal Herriko hainbat lekutan, herritarrak euskaraz bizitzeko egiten ari diren duintasun erakustaldia. Herri gogo horrek berpiztuko du euskara, eta Txillardegiren izarrak argituko du Euskararen Herria berrezartzeko bidea.


Ilunpetik argira doan hatsa; euskal iheslari politikoak, itzulerari begira | Euskal Herria | Berria\n2013ko maiatzak 31 17:38\nIheslari politiko bakoitzaren gibelean errealitate ezberdina gordetzen da, bakoitzak egin behar izan baitu bide pertsonala ezagutzen ez zuen ingurumenean. "1982an neure burua arriskuan ikusi nuelako, nire kide batzuk atxilotu eta torturatu zituztelako", dio. Hala ere, "pribilegiatutzat" jotzen du bere burua Jon Irazolak (Elorrion sortua, Bizkaian). Hazparnen (Lapurdi) bizi da, eta honela dio: "Guretzat, mundu berri batera etortzea zen; baina, nonbait, pribilegiatuak gara, Euskal Herritik Euskal Herrira etorri ginen, Euskal Herrian iheslari".\nGontzalo Etxebarria Bilbon sortu zen, eta Barkoxen bizi da, Zuberoan. 1980an egin zuen ihes. Parisen eta Bordelen gaindi ibili zen bi urtez, mahatsa biltzen bizi ahal izateko. Euskal Herrian plantatzea deliberatu zuen, eta Gotaineko kanpalekura joan zen bizitzera lagunarekin batera. Morroi lanetan ibili zen etxaldez etxalde, zaldiak zaintzen, kaparrak mozten. "Zuberoan, barnealdean, baldin baduzu izen bat, baduzu lekua, eta nik banuen, Gontzalo Hegoaldeko". Hango jendeak bazuen Etxebarriaren egoeraren berri. Gerra zibileko iheslari anitz hartu zituzten. Irazolak ez bezala, Etxebarriak ez zuen agiri arazorik, nazionalitate bikoitza baitzuen.\nJokin Aranalderen ibilbidea ezberdina da. Duela 67 urte sortu zen, Gipuzkoako Ibarra herrian. Nafarroa Beherean bizi da gaur egun, 2002an, atxiloketen eta legez kanporatzearen ondoren, Ipar Euskal Herrira ihes egin ondoren. 1967an atxilotu zuten lehen aldiz, eta, urtebete pasatu ondoren, berriz atxilotu zuten. Donostiako gotzainak berak salatu zituen orduan egin zizkioten torturak. Bost egunez atxiki zuten. Geroan ere, hainbatetan atxilotu eta torturatu dutela nabarmendu du Aranaldek. "Egia da nik banituela kasik 60 urte hona etorri nintzenean. Gogorra da, familia guztia uzten duzu. Alaba ihesera etorri zen nirekin batera. Semea espetxeratu zuten, eta emazteak amaren etxera joan behar izan zuen, etxea itxi zigutelako". Nortasun agiriak egunean zituen, aldiz, eta horrek lagundu zion etxea aurkitzeko eta gizarte laguntzak eskuratzeko. Ez da iheslari gehienen kasua. Aranaldek osasun arazoak izan zituen, eta artak hartu zituen, agiriak zituelako. Gabe, ezin artatu.\n"Gutxi gorabehera, bostehun kidek osatzen dugu kolektiboa. Iparraldean ehun bat bizi gara". Iheslari batzuek bizi normala egiten dute, baina anitz dira oraindik «karrikan zango bakarra ez dutenak ezartzen». Kolektibo zabala, anizkuna osatzen dute iheslariek, errealitateak horretara behartu dituelako. Ehunka dira mundu zabalean. Anitzek beren kabuz egin zuten bidaia; bertze batzuk, ordea, Frantziak deportatu zituen, Espainiak eskaturik. 80ko hamarkada hastapenean, Frantzia euskal iheslariekiko jarrera "ezkorra" indarrean jartzen hasi zela gogoratzen du Irazolak. Garai hartan hilabeteko recepise edo agiriekin bizi zen, iheslari gehienak bezala. Agiri horrek ez zuen lana egitea baimentzen. Sei hilabetekoa behar zen, bederen, eta gutxi batzuek zuten hori.\nFrantziako administrazioaren jarreraz gain, gerra zikina errealitatea zen orduan. Aitzinetik, AAA edo Batallon Vasco-Español bezala, GAL sortu zen 1983an. "Hasi ziren atentatuak, hasi zen nonbait errepresio oso gogorra. Gogoratu besterik ez da 27 erailak bizpahiru urtetan. Horren ondotik etorri ziren kanporaketak, beste herri batzuetara eramatea", dio Irazolak. Charles Pasqua Frantziako orduko Barne ministroak berehalako kanporaketak ezarri zituen indarrean, GAL desagerrarazteko. Espainiako Gobernuarekin egindako tratua izan zela nabarmendu du Irazolak.\nGarai hartan bere burua arriskuan ikusi eta gorde behar izan zuela dio. Atxilotu zuten, eta Parisen preso sartu lau urtez. Askatu ondoren, bertze anitz bezala, Frantziak zigor bikoitza ezarri ziola gogoratzen du, egoitza asignazioa ezarriz. Urrezko presondegi zabala, nonbait. "Han ez genuen lan egiteko eskubiderik, ez genuen gizarte segurantzarik. Nonbait, familiaren elkartasunari esker bizitzen ahal ginen".\nLau elkarrizketatuek azpimarratu dute kolektiboak beti aldarrikatu duela Euskal Herrian bizitzeko eskubidea. Alde horretatik, 1995ean kolektiboak deliberatu zuen asignazio eta konfinamendua haustea. Baionako katedralean elkarretaratu ziren. "Geroztik hemen gaude, hinki-hanka, paperik gabe, Europako herritarrak izanik nolabaiteko erdi eskubide batzuen jabe. Askotan gogorra da, bai ikasketetarako, bai medikuarengana joateko, betaurrekoak edo sakelako telefono bat erosteko. Paperak behar".\nDeportatuek ez dute ukan agindurik hausteko aukerarik. "Atzean dudan itsaso hori begiratu, eta zortzi mila kilometrora dut senarra", dio Petralandak deportazioa aipatuz. Batzuek ez dute nortasun agiririk, ez dute identitaterik. Oro har, denek pairatzen dute familiaren urruntasuna, afektibitate falta. "Anitzetan, ahaztua izan dugu deportazioa. Ez da aipatu ere egin urteetan, eta nik samin hori badut nire barnean", dio. Ezin komunikazio zuzenik ukan, eta, usu, urteak ikusi gabe. Kuban, Venezuelan, Uruguain, Sao Tomen eta Cabo Verden ere ibilia da deportazioaren eta kolektiboaren errealitatea.\nNoizbait sorterrira itzultzea dute guztiek amets. Batzuek, han bizitzeko; bertze batzuek, joan eta Ipar Euskal Herrira edo haien bizira itzultzeko asmoz. Etxebarriak Barkoxen geldituko dela dio. Desio du Bilbora itzultzea, baina bizia egina du Zuberoan. "Uste dut errefuxiatu gisa badugula zerbait egiteko, eta hori da memoria lantzea. Bake prozesu batean behar da idatzi historia". Eta gogoratzen dute iheslarien historia ez zela haiekin hasi. Gerla karlistak, gerra zibila, egundaino. "Gure apustua da datozen belaunaldiek ez dezatela beharrik izan berriro ere bizi izan dugun gatazka gordin hori bizitzeko".\nIritzia. Jon Garmendia 'Txuria', Xabier Miguel Ezkerra eta Jokin Aranalde (euskal iheslari politikoen kolektiboko kideak): Herria dugu arnas (2013-04-28)


Aduriz ere gizakia da | Kirola | Berria\nAduriz ere gizakia da\nAurrelariak penaltia huts egin du 95. minutuan, eta Athleticek ez du lortu merezi baino sari handiagoa. Mallorca hobea izan da, eta beste penalti bat huts egin du\nUnai Lopez Athleticekoa baloiarekin aurrera egiten, Baba Mallorcakoaren begiradapean. SCATI CLADERA / EFE Tamaina handiagoan ikusi\nEpailea. Gonzalez Fuertes. Txartel horiak: Mallorcako Dani Rodriguez, Abdon eta Babari; eta Athleticeko Raul Garciari, Lopezi eta Iñigo Martinezi. Bestelakoak. 15.000 ikusle inguru Son Moixen. Partida hasi aurretik Mallorcak omenaldia egin zion Aritz Adurizi, eta zaleek pankarta handi bat zabaldu zuten hari eskerrak emanez.\nAritz Aduriz hezur haragizkoa da. Hark ere noizean behin huts egiten du. Bartzelonaren aurka heroia izan zen, eta atzo ezin izan zuen errepikatu. 95. minutuan penaltia huts egin zuen, epaileak VARa begiratu ondoren adierazitakoa. Reina atezainak gelditu zion, eta bide batez justizia egin, Athleticek ez zuelako merezi irabazterik. Puntu bat, eta eskerrik asko. Mallorcak, askoz hobea bigarren zatian, beste penalti bat huts egin zuelako 81. minutuan. Baina tira, futbolean pragmatikoa izan beharra dago, eta zuri-gorriek ez dut porrotik jaso lehen lau jardunaldietan. Bada zerbait.\nMotel antzean hasi zen partida. Bi taldeek elkarri neurria hartzeko baliatu zituzten lehen minutuak. Biak sendoak dira atzean, eta hutsak eragozten saiatu ziren. Athleticek izan zuen jokoaren ekimena, baina arrisku handirik sortu gabe. Kontrol antzua zen. Aukera onena Raul Garciaren burukada bat izan zen, atera eginiko jaurtiketa bakarra. Mallorca, bitartean, kontraerasoan saiatu zen, baina fede handirik gabe. Azken jokaldian izan zituen bi aukera bakarrak: Sevillaren falta jaurtiketa eta Athleticek ondoren gaizki zaindutako kornerra.\nLehen zatian eginikoa ez galtzeko adinakoa zen, baina irabazteko gehiago behar zuen Athleticek. Pauso hori eman zuena, baina, Mallorca izan zen. Etxekoek oso oldarkor ekin zioten bigarren zatiari, goian presionatu eta jaberik gabeko baloiak gogor lehiatuz. Athleticek faltekin eten behar izan zuen sugar hori, eta asko sufritu zuen geldikako jokaldietan. Halako batean iritsi zen Mallorcaren aukerarik onena, baina Lago Juniorrek ez zuen asmatu.\nGaizka Garitano ez zegoen gustura ikusten ari zenarekin, eta aulkian bilatu zuen konponbidea. Eta aurkitu zuen. Beñat eta Aduriz zelairatu zituen, eta taldeak eskertu zuen. Zentzua eta patxada eman zioten jokoari, eta Athleticek, baloia berreskuratzeaz bat, arnasa hartu zuen. Raul Garciak aukera oso ona izan zuen ate aurrean, baina kanpora bidali zuen.\nVicente Morenok ere konponbide bera bilatu zuen, eta aldaketek beste abiada bat sartu zioten jokoari. Okubo japoniar trebeak hankaz gora jarri zuen Athelticen atzeko lerroa. Hura zelairatu eta gutxira Salva Sevillak zutoinera bidali zuen area barrutik eginiko jaurtiketa (75. min.). Sei minutu geroago Okubok buruz buruko jokaldia bilatu zuen area barruan, eta Yurik penalti garbia egin zion. Ez zegoen zalantzarik. Abdonek bota, eta baloia zuzenean bidali zuen kanpora.\nBi aukera oso garbi\nAthletic lotuta zegoen, eta hala ere bi aukera oso garbi izan zituen. Zulotik ateratzea lortu, eta Larrazabalek baloia langara bidali zuen 91.minutuan. Eromena hasi baino ez zen egin, hurrengo jokaldian Babak area barruan baloia eskuarekin ukitu, eta epaileak Athleticen aldeko penaltia adierazi zuen. Adurizek ez zuen sartu. Partidak amaitua zirudien, baina ez, Mallorcak gola sartu baitzuen 97.minutuan, Gonzalez Fuertesek ez zuen ontzat eman. Guztiaren balantzea eginda, Athleticen alde atera zen.


Fisikari zumaiar bat Higgsen partikularen peskizan - Gorka Zabaleta - Sustatu - Interneteko albistegia\nFisikari zumaiar bat Higgsen partikularen peskizan\n| 2012-07-06 : 10:34\nZientziak gutxitan hartzen ditu komunikabideetako lerroburuak, baina aste honetan mundu osoko egunkari, telebista, irrati eta web guneetan ikusi dugu nabarmenduta Higgsen partikula aurkitu dutela. Izena behintzat ikasi dugu, esanahiaz jabetzea gehienoi oso zail egiten zaigun arren. Zumaian bada, ordea, Higgsen partikulaz asko dakien zientzialari bat: Angel Mari Uranga. Izan ere, zazpi urte egin ditu CERNen –esperimentua egin duen laborategia– eta gaur egun ere harreman zuzena du han burutzen ari diren esperimentuekin. Baleike.com-en elkarrizketatu dugu.\n“Unibertsoa nola hasi zen ulertzeko nahia dago esperimentu honen oinarrian. Big Bang-a gertatu eta ondorengo lehen uneetan ez ziren existitzen gaur ezagutu ditzakegun objektuak, ez zegoen harririk, ez zegoen gasik. Partikulen zopa moduko bat zela esan genezake. Gaur egun ezagutzen ditugun partikularik txikienak ere (quark-ak, protoiak, elektroiak…) disolbatuta zeuden, hain zen handia pilatutako energia. Beraz, esperimentuaren helburua zein da? Ahalik eta gehien gerturatzea Big Bang-aren unera, eta hori lortzeko energia maila ikaragarriak behar dira. Zertarako? Jakiteko, adibidez, gaur egun ezagutzen ditugun partikula txikienen barruan beste partikula batzuk ote dauden. Hori da esperimentuaren muina”.\nAngel Mari Urangak badaki zertaz ari den. Fisika teorikoa da bere espezialitatea eta zazpi urte egin zituen CERNen bertan, bi urte ikasketak osatzen eta beste bost lanean. Gaur egun Madrilen bizi da, baina lanean jarraitzen du CERNekin –abuztuan han izango da–. Ameriketako Estatu Batuetan aurkitu dugu, Long Islanden (Nwe York), “soken teoriari –gaur egun, puntako teoria zientzian– buruzko klaseak ematen doktoretza prestatzen ari direnei”.\nUrangak ez du zalantzarik: “CERNeko esperimentua gizateriaren historian inoiz egin den garrantzitsuena da”. Horrela arrazoitu du: “Ahalegina ikaragarria da. Azken azeleragailua diseinatu zenetik martxan jarri den arte zientzialarien belaunaldi oso bat pasa da. Esperimentuaren tamaina neurrigabekoa da. Partikulek bidaiatzeko 27 kilometroko tunela zulatu zen, ehun metroko sakoneran. Inoiz egin den ingenieritza lanik konplikatuenetakoa da. Hain txikiak diren partikulak aurkitzeko eraiki behar izan diren tresnak erraldoiak dira, lau solairuko etxebizitzen altuerakoa. Eta ez dira hormigoi hutsa, puntako elektronikaz eta mikrotxipez betetako burdinazko dorreak baizik. Esperimentuan sortzen den informazio kopurua hain da neurrigabekoa, ezin dela momentuan prozesatu. Informazioa deskargatu eta mundu osoan zabalduta dauden ordenagailutara zabaltzen da, talde espezializatuek aztertu dezaten. Milaka milioi datu horiekin azkenik iragarpen fisikoak egiten dira”. Iragarpen horietako bati esker lortu dute Higgsen partikula aurkitzea.\nBaina, zer da Higgsen partikula? Zergatik da hain garrantzitsua? “Oinarrizko partikulek ezaugarri misteriotsuak dituzte. Masa da ezaugarri horietako bat. Misterio horri azalpena emateko, duela hamarkada batzuk, Higgsek eta beste batzuek proposatu zuten partikula berri baten existentzia, Higgsen bosoia deritzona. Partikula horren ezaugarriek azalduko lukete masaren misterioa. Horretan datza Higgsen bosoiaren garrantzia: gainontzeko oinarrizko partikulen masari azalpena ematen diola. Ez da partikula bat gehiago; funtsezkoa da besteak ulertzeko. Horregatik sortu da horrenbesteko zalaparta aurkikuntzarekin”.\nTeoria berriak pentsatzea da Urangaren lana. “Ni ez naiz esperimentuaren alderdi praktikoan murgildu. Nire zeregina gehiago da maila teorikoan pentsatzea partikula hau zer den, zer egon daitekeen Higgsen bosoitik harago, zer misterio zabaltzen dituen, zer gerta daitekeen oraindik ere energia maila altuagoak aplikatzen baditugu…”.\nZientzialariak pozez zoratzen daude aurkikuntzarekin, baina gizartearentzat izango al du onurarik? “Higgsen partikula aurkitu izanak, bere horretan, unibertsoa hobeto ulertzeko balioko digu. Aurkikuntzak berak gizartearentzat zer aplikazio izango dituen… Nik beti diot ez digula etxeko hipoteka ordaintzen lagunduko. Baina aurkikuntzara iristeko egin den ahalegin eta aurrerapen teknologikoak ondoren eragin zuzena du gizartean. Adibiderik garbiena Internet bera da. Internet garatu zen partikulen fisika ikertzen ari ziren zientzialariek mundu osoan zehar datuak partekatu ahal izateko modu eraginkorrean. Erabilera zientifiko jakin baterako garatu zen tresnari gaur egun elkarrizketa hau egin ahal izan dugu. CERNak eta munduko laborategi guztiek dute technology transfer izeneko departamentu bat, hain zuzen ere, esperimentuetan garatutako teknologiak gizartean aplikatzeko. Hurrengo urteetan ikusiko dira emaitzak”.\n| 2012-07-06 : 11:57\nOna. Gustora entzun dut elkarrizketa!


Diziplina anitzeko trebakuntza - Clínica Ortiz-Vigón\nClínica Ortiz-Vigón > Blog > Diziplina anitzeko trebakuntza\nDiziplina anitzeko trebakuntza\nAurreko asteko azken egunak biziak izan dira Ortiz-Vigón Klinikako langileentzat. Klinikako departamentu ezberdinetako profesionalok taldearen trebakuntza bultzatzen duten ikastaro, mintegi eta ekitaldietan egon gara. Gure arloko azken nobedadeen berri edukitzea eta bestelako profesionalengandik ikastea oso garrantzitsua da maila guztietan etengabe eguneraturik egoteko. Beste modu batera esanda, diziplina anitzeko trebakuntzaren alde egiten dugu apustu.\nPaziente periodontala hobeto ulertzen ikasiz\nMantenimendu periodontaleko arduradun diren Idoia Ayllón eta Silvia Justel pazientearen arreta arloko Begoña Villanueva eta Mónica Teijido kideekin batera egon ziren Euskadiko Aho Hortzetako Higienisten Elkarteak (HIDES Euskadi) antolaturiko “Paziente periodontala. Aho hortzetako higienistarentzako erronka” ikastaroan. Formakuntzan zehar, gure lankideek periodontoaren anatomia, gaitxotasun periodontalaren diagnostikoa eta etiologia, kirurgia periodontala, kirurgia mukogingibala edo inplanteetako kirurgia bezalako gaiak jorratu zituzten, besteak beste.\n3D inprimagailuen erabilera eta ikerketa-prozedura\nBestalde, Esperanza Gross doktorea, egun aho hortzetako odontologian espezializatzen ari dena, “3D Printing Party. 3D teknologiak nola aldatzen du odontologia” ikastaroan egon zen. Beste modu batera esanda, trebakuntza-saio hau 3D inprimagailuen maneiatze eta aplikagarritasunera bideratuta egon zen. Ikastaroa teknologia digitalaren sustapena eta trebakuntza bultzatzen duen Dental Academia Digital akademiak antolatu zuen.\nIkastaldiaren saioetan Dr. August de Oliveira egon zen, inplanteetatko espezialista den odontologo estatubatuarra, nazioarteko hizlari modura ere aritzen dena eta Digital Enamel aldizkariaren sortzailea.\nBestalde, Alberto Ortiz-Vigón eta Erik Regidor doktoreek SEPAerakundearen (gazteleraz Sociedad Española de Periodoncia y Osteointegración) Ikerketa Metodologia Odontologian ikastaroarekin jarraitu dute, bigarren moduluarekin legia. Kurtsoa hurrengo apirilaren 2018ra arte luzatuko da eta odontologoei, estomatologoei eta osasun-arloko bestelako profesionalei zuzenduta dago ikerketa prozeduraren inguruko ezagutzak ugaritu ditzaten edo analisi-ikerlanen prozesuak hobetu ditzaten.


bonsai banzai Klitxe edo topiko japoniarrez maitemintzen gara askotan. Tradizioari dioten begirunea, heziketa, autokontrola, udaberriko gereziondoen kolorea...Euskaldun guztiak artzain bizardun eta poxpolina musugorriak garela pentsatzearen modukoa da (gurean, asko oraindik itxura hori esportatzen saiatzen bada ere). Batzuetan ordea topikoek eta errealitate berrienek bat egiten dute eta emaitza bitxiak ematen dira.\nTokyon, geishaz jantzitako puta kolonbiar eta sorbalda zabaleko traje itsusiak janzten dituzten tipo estrainoz betetako taberna txiki batean Bonsai Banzai taldeko kide bat ezagutu genuen. BB, Bonsai Banzai, tortura jasaten duten arbolatxo hauek liberatzeko lan egiten duen askatasun frontea dela esan genezake.\nGure "lagunak", hasieran, BB kontzeptuaren atzean dagoen filosofia askatzailea azaldu digu. Taldean, izaera eta jatorri askotariko jende anitzak parte hartzen duela ere esan digu, tartean, biologo eta botanikoek. Azken hauen lana beharrezkoa izaten da, bonsai askok, urtetan jasandako bahiketa eta kimaketen poderioz Stockholm sindromea delakoa sufritzen dutelako. Mendian berriro landatzen dituztenean zainketa eta hazkundearen jarraipena egiten diete askatutako bonsaiei.\nBonsai askapen ekintzak sinpleak dira. Ninjaz jantzita, lorategi eta negutegietara sartu eta bertatik ebazten dituzte bonsaiak. Dozenaka izan dira erreskatatu eta mendian aske birlandatutako arbolatxoak. Gure ninja askatzaileak dioenez, taldeko hainbat partaide konbentzituak daude Bonsai Banzairen filosofiarekin. Baina horiek begetariano tristeak besterik ez direla dio. Berak dibertitzearren egiten duela. Gauez lorategi eta negutegi pribatuetan sartu eta bonsaiak askatzearen ekintza arrisku kirol baten moduan bizi duela. Adrenalina kontua omen da. Batzuetan putakumearena egitea beharrezkoa dela Tokyo bezalako hiri batek irentsi ez zaitzan.\nGuk honezkero EBBA sortu dugu. Euskal Bonsai Banzai Adarra (kimatu gabea of course) beraz zaindu eta ongi ezkutatu torturatzaile izatera jolasteko baliatzen duzun "engendro" txiki hori...gurean ez dagoelako begetarianorik eta gure amek iragan bat dutelako...


Itxaropena ala hipokresia ote? — Eibar.ORG | Eibarko peoria\nHemen zaude: Hasiera / Blogak / Amatiño / Itxaropena ala hipokresia ote?\nItxaropena ala hipokresia ote?\nAmatiño 2008/11/18 00:00\nEspainiako Energia Batzordeak esan du argindarraren diru-zorra kitatzeko argiaren faktura ehunetik hogeita hamaika igo beharko dela. Gobernuak erantzun du, ostera, hori egitea astakeria hutsa litzatekeela. Behar bada, biek dute arrazoi. Segurutik astakeria litzateke, bai, argiaren tarifa horrenbeste igotzea, baina horrek ez du esangura gure zorra horrenbestekoa ez denik.\nArgiaren fakturarekin pasatzen zaigu, uraren, zakarren edo kale-garbiketaren fakturekin gertatzen zaigunaren antzekoa: alegia, ez dugula kostatzen zaigun guztia ordaintzen. Hau da, egiazko kostuei ez ikusi egin eta gure ahalmenen gainetik bizi garela.\nAuskalo zergatik ez dugun argia, ura, zakarrak edo kale-garbiketa kostatu bezainbat ordaintzen. Dena den, dirua barra-barra egon denean kostu-prezioa ordaintzeko gauza izan ez bagara, nekez ordainduko dugu, orain, krisialdian.\nEz dakit nik benetako gastuak ezkutatu behar hau zelan konponduko den baina, bitartean, ez dut nik uste argia, ura edo zakarrak behar baino gutxiago ordaintzea kontsumoa murrizteko edo pedagogia egiteko eskolarik onena denik.\nEta, ez ahaztu --argiaren fakturari dagokionez behintzat-- guk geuk geroko gerotan uzten dugun zorra, geure seme-alabei lagatzen diegun zuloa besterik ez dela. Zergatik ote? Gurea baino etorkizun aberatsagoa opa diegulako ala hipokrita samarrak garelako?\nGoiz kronika. Euskadi Irratia, 2008ko azaroaren 18an.\nAmatiño, Arrazoia zuri!\n15 minutu nahikoak izan ditut informazio hori aurkitzeko, nahiz eta ez dudan komunikabide nagusienetan horrelakorik aurkitu. Orduan, aurkitu dudanaren arabera, konfirmatzen dut esaten zenuena:\nOrdaintzen dugun prezioa Europako mediaren %13 txikiagoa omen da\nEstatuak horregatik konpentsazio bat ordaintzen die energia enpresei.\nKonpentsazio hau kreditu bidez ordaintzen da, eta interesak ordaintzen ditugu bakarrik, elektrizitate fakturan\nHori horrela izanda, ados nago esaten dituzunekin eta barkatu nere petralkeria. Hala ere:\nGauza bat azaldu beharrean loturak ematea oso arrunta da nire sareko bizitzan. Batzutan azaltzen luzeegia delako, bestetan erantzuten aspertuta gaudelako.\nEz dakit zertara datorren ni "ilustratua eta informatua" naizen hori. Nik ez natzaizu atake pertsonalekin etorri. Agian zazpiki bat izango naiz, zer egingo diogu, denok daukagu zerbait.\nEz dugula ordaintzen? Iberdrola eta beste energia enpresak dirua galtzen duten Gobernuz Kanpoko Erakundeak ote dira? eta nork ordaintzen die zulo hori orduan? Estatua baldin bada zulo hori betetzen duena, nik dakidala gu gara estatuari dirua ematen dioguna. Barkatu, baina ez dut ulertzen. Gainera, zaborra eta uraren auzia nik uste dut gai desberdina dela.\nBestalde, urtero ematen dituzten zenbakietan irabazi eta irabazi besterik ez dute egiten energia enpresek. Hau irakurtzea ere interesgarria da: La estafa en los contadores\n1- Bai, bene-benetan. 2- Bai, horixe berori, ez dugula kosturik ordaintzen. 3- Nik ez dut esan energia enpresak ONG direnik. Aukera hori zuk asmatu duzu. 4- Gobernu espainiarrak abalatzen du zorra. 5- Baina ez du oraindik mentsa bereganatu, nahiz-ta etengabe metatzen jarraitu. 6- Estatuak azkenean bere gain hartuko balu kontsumitzaileen zorra, horrek ez luke esangura izango erabaki justua eta aurrerakoia litzatekeenik. Kontsumo-gastua hiritarren kontsumoaren edo errentaren arabera zatitzen da, eta hiritar-kopuruaren arabera. 7- Garbi dago ez duzula ulertzen. Hori zuk, ilustratua eta informatua zaren horrek. Atera kontuak besteek... 8- Nik ez dut esan zakarra eta ura argiaren kasu berbera direnik, ez dugula kostua ordaintzen baino. 9- Nik ez du esan energia enpresak dirurik irabazten ez dutenik. Hori zure informaziorik ezaren konklusioa da. 10- Kontadoreen iruzurraz iritzia eman nahi baduzu, aztertu, miatu eta eman, ez inoren linkaz konformatu.\nNoski, "ni ez natzaizu" esan nahi nuen, eta ez "nik".\nAgian alde batetik bakarrik iristen zaizkit berriak, baina ez da izango energia enpresek komunikaziorako aurrekonturik ez dutelako. Agian ez dute azertatzen, ez dakit.\nBaina kontutan hartzen dut bronka eta oraintxe jarriko naiz lanean, ahal dudan guztia ikasteko ostiralean galderarik luzatu aurretik. Lasterbiderik bazenu, eskertuko dut.\nBa... ostiralean azalpenak gustora entzungo ditut.\nBarkatu. Ez naiz aspaldian sartu eta, esate baterako, afari-egunean ez nenkien zure erantzunen berri. Eskerrik asko. Hala ere, "ilustratu eta informatu"tzat jo zintudanean ez nuen zu erasotu nahi, ironia apurtxoaz gure egoera definitu baizik. Hemen denok gara, gutxi zein asko, ilustratuak eta informatuak. Zu eta biok bai behintzat. Eta ez dut uste lotsatu beharrik daukagunik.\nBai, baina... neri Euskadi Irratiak ez dit minutu t´erdi eskatzen inor informatzeko, gizartean dagoen gairen batez nere iritzia emateko baino. Daitekeena, noski, nik guztiz jakintzat eman dezakedan gaiaz hainbat entzulek (edo irakurlek) ezer ez jakitea eta, beraz, ez ulertzea, baina horrek soluzio txarra du. Eta... kontadoreen ustezko iruzurraz informazioa aurkitzeko gauza bide den internauta prestuak zenbat ahalegin egin du argiaren fakturaren mentsaz zertxobait jakiteko? Hain mutil "modelnoa" eta afari zain informatzeko? Ez gara gero askorik aldatu!\nAurreko erantzunean, seigarren puntuan, "eta hiritar-kopuruaren arabera" jartzen duen lekuan, zera behar luke jarri: "eta EZ hiritar-kopuruaren arabera".


Zabor espazialaren kontuak - ZientziaEus\nKohete eta sateliteen zaborrak azkar metatzen ari dira Lurraren inguruan, eta metaketak erritmo honi eusten badio, astronautentzat arriskugarria izango da espazio librean ibiltzea.\nZabor espazialaren zatirik txikienak ere, espazioko jantzia zula dezake. Sidney van den Bergh astronomo kanadiarraren esanetan, zabor-kantitatea bikoizten ari da hamar urtero.\nAstronomoak ere kezkaturik daude arazo honi buruz. Unibertsoko objektu argimotelenak erregistratzeko esposizio luzeko argazkiak egiten direnean, Lurra orbitatzen duten sateliteek arrastoak uzten dituzte. Arrasto hauek hiru argazkitik bat hondatzen dute.\nIparramerikarren misilen kontrako radar-sistemak orbitatzen ari diren 6.000 objektuak segitzen ditu. Hauetako %5 bakarrik dira lanean ari dirensateliteak. Besteak, ez dabiltzan sateliteak, jaurtigailu-puskak, sateliteen leherketan sortutako puskak eta abar dira.\nObjektu guzti hauek tamaina handi samarra dute, baina van den Berghen eritziz badaude posta-tinbrearen tamainara heltzen ez diren beste 60.000 inguru. Txikiak izanik ere, 30.000 km/h inguruko abiaduraz higitzen direnez astronautaren jantzia honda dezakete. Uste denez, 2.000. urterako satelite bat urtean txanpon baten tamainako objektu batek joa izatearen probabilitatea %5 izango da. Kalteak oso handiak izan daitezke objektuak satelitearen sistema garrantzitsu bat jotzen badu.\nGero eta maizago gertatzen ari diren sateliteen arteko talkak dira zabor-iturri nagusienetako bat. Iparramerikarrak galaxietako gerrarako egiten ari diren saioek ere zabor-mordoa sortzen dute.\nEpe luzera espazioko zaborren pilatzeari ekiditea zaila izango da eta van den Berhek esaten duen legez “ Ezin dugu dena zurgatzeko aspiradore bat gora bidali eta azkenean Lurrak hondakinen eraztun iraunkorra izango du; Saturnoren eraztunen antzekoa ”.\nAstronauten moda berria


Horren bidez, Enplegu eta Gizarte Politiketako Sailari iradokitzen zaio hobekuntza jakin batzuk egin ditzala Lanbideko bulegoetan herritarrak artatzean.\nHorren bidez, Hezkuntza Sailari iradokitzen zaio, komeni dela anai-arreba bikiak eskolatzeko kasuetan familien nahia kontuan hartzea.\nHorren bidez, Eusko Jaurlaritzako Enpleguko eta Gizarte Politiketako Sailari gomendatzen zaio ondoriorik gabe utzi dezala herritar bati diru-sarrerak bermatzeko errenta eta etxebizitzetarako prestazio osagarria ukatu zizkion ebazpena.\nHorren bidez, Enpleguko eta Gizarte Politiketako Sailari iradokitzen zaio berriz azter dezan diru-sarrerak bermatzeko errenta eta etxebizitzarako prestazio osagarria onartzeko eskaera bat artxibatu izana.\nHorren bidez, Eusko Jaurlaritzako Enpleguko eta Gizarte Politiketako Sailari gomendatzen zaio baliogabetu dezala herritar bati diru-sarrerak bermatzeko errenta eta etxebizitzetarako prestazio osagarria ukatu zizkion ebazpena.\nHorren bidez, Lan eta Gizarte Politiketako Sailari gomendatzen zaio berrikus dezala nahiko arau babesik ez izateagatik diru-kopuru jakin bat itzuli beharrari buruzko adierazpena, ez baitago egiaztaturik bidegabe jaso zirela prestazio ekonomikoak.\nHorren bidez, Bermeoko Udalari iradokitzen zaio ostalaritza establezimenduetan musika-kontzertu txikiak egitea ahalbidetzeko baldintzak arau ditzan, Jendaurreko Ikuskizunen eta Jolas Jarduerei buruzko abenduaren 23ko 10/2015 Legearen xedapenekin bat.\nHorren bitartez, Euskal Trenbide Sareari iradokitzen zaio Durangoko tren geltokian komun publikorik ez jartzeko erabakia berrazter dezala.


BAI EUSKARARI ZIURTAGIRIA: LORPENAK ETA ERRONKAK\nHemen zaude:Hasiera»Albisteak»Albisteak»BAI EUSKARARI ZIURTAGIRIA: LORPENAK ETA ERRONKAK\nBortzirietako Euskara Mankomunitatea 2013-07-26 0 Iruzkin\n81 entitatek berritu dute ziurtagiria aurten\nBai Euskarari Ziurtagiriarekin 2005ean hasi ginen Bortzirietan, eta, harrez geroztik, makina bat entitatek euskararen aldeko konpromisoak hartu dituzte. Udaberri partean ziurtagiridunek hartutako konpromisoak ebaluatzen aritu da Bai Euskarari Ziurtagirien elkartea.\nGuztira, 81 entitatek berritu dute ziurtagiria, eta badira bi ziurtagiridun berri: Ireki Leihoak eta Usi Garbiketak.\nZiurtagirien bilakaera Bortzirietan\nUrteen joanean ziurtagiridunen kopurua gutxitu bada ere, azkeneko hiru urte hauetan Bortzirietan baditugu 90 inguru. Herri txikietan kopurua mantendu egin da egitasmoa abian jarri zenetik. Edozein gisatara, Bortzirietan ziurtagiridun kopuru handia dugu, eta neurri bereko Euskal Herriko eskualdeekin konparatzen badugu, eragin handia izan du egitasmoak gurean.\nAzken 8 urte hauetan, Bai Euskarari Ziurtagiridunek mota guztietako konpromisoak hartu dituzte. Lorpenak aunitz izan dira, eta horiek agerian paratu nahiko genituzke. Horretarako, 20 ziurtagiridunen azterketa egin dugu. Arlo ezberdinak eta herri guztiak ordezkatuak dira . Guztira, 66 neurri edo ekintza mota aztertu ditugu. Langileen kontrataziotik eta auto eskoletako irakaskuntza materialetik hasi, eta dendetako diru kutxetako tiketetaraino. Aipagarrienak: Irudi korporatiboa eta errotulazioa, fakturak eta ordainagiriak, lehen hitza, publizitatea, webgunea, administrazioarekiko harremana, programa informatikoak, lan bilerak, lan kontratuak eta nominak, argitalpenak, etab, horiek guztiak euskalduntzeko balio izan du ziurtagiriak. Emaitzak beheko txostenean dituzue.\nBortzirietan euskarari buruzko gogoeta prozesua egin berri dugu. Aldez aurretik egindako elkarrizketetan bazen kezka bat; Bai Euskarari egitasmoaren emaitzak ez direla behar bezala neurtzen eta ikusarazten.\nGogoetaren emaitzetan, merkataritza, ostalaritza eta zerbitzu mundua euskalduntzeko helburu edo ildo estrategikoaren barne, Bai Euskarari Ziurtagiriaren gaia kokatu da. Orokorrean, ziurtagiria dutenen lidergoa landu beharra azpimarratu da. Eta, zehazki, beharrezkoa dela gaur egungo planteamendua berrikustea, eta ziurtagiriaren gaineko gogoeta egitea eta berraktibatzea. Orain urtean behin egiten den segimenduaz harago, urtean zeharreko lan iraunkorra egin beharko litzateke. Horrez gain, Bai Euskarari Ziurtagiria indartu eta jendartera zabaltzea premiazkotzat jo da.\nEuskara mankomunitateak diru laguntza ematen die Bai Euskarari Ziurtagiria eskuratu duten entitate eta eragileei. Eskaera egiteko epea uztailaren 1etik irailaren 30a arte egonen da zabalik. Eskaera orriarekin batera faktura, ordaindu izanaren agiria eta IFZ aurkeztu beharko dira. Aurtengo kopurua honako hau izanen da: 42,50 € (ziurtagiriaren oinarrizko prezioaren % 50). Informazio guztia eta eskaera orria deialdiak atalean dauzkazue.\nBai Euskarari lorpenak


Diru-laguntza hauek xede dute Portugaleten 2019. urtean gizarte-esparruan garatzen ari diren edo garatzeko bidean dauden jarduerak egitea sustatzea. Jarduera horien onuradunek Portugaleteko biztanleak izan behar dute.\n“Irabiagailu” sormenaren jardunaldi berria egingo dugu, non proiektuak eta sortzeko osagaiak nahastu egingo diren.\nDiru-laguntza ekonomikoaren kontratua sinatzea.\nDiru-laguntzaren xedea duen proiektua burutzea.\nBehin jarduera bukaturik, garaturiko jarduera osoa aintzat harturik alderdi zehatz guztien gaineko azken oroit-idazki azalpenezko bat aurkeztea. Jarduera burutzeko diru-laguntzaren benetako xedearen egiaztagiriak oroit-idazkiari erantsita joango dira. 2020ko martxoaren 1era arte aurkeztu daitezke.\nPortugalete, 2019ko urtarrilaren 30a


Lanbidek jendaurreko arretari eta aurrez aurreko ikastaroei berrekingo die - Deia\ndeia.eus 22.05.2020 | 17:47\nERMUA. Bi astelehen barru, ekainaren 1ean, Lanbide Euskal Enplegu Zerbitzuak jendaurreko arretari eta aurrez aurreko ikastaroei berrekingo die, baina segurtasun-neurriak betez. Hala nola, bulegoetara joateko beharrezkoa izango da aldez aurretik hitzordua eskatzea, jende pilaketak ekiditeko.\nEkainerako aurretiko txanda jada eskatu daiteke 945 160 600 edo 630 305 452 telefono zenbakietara deituta edo honako online eskaera orria beteta.\nUdalerri bakoitzak Lanbideren erreferentziazko bulego bat du hitzartuta, herritarrek euren gestioak egin ditzaten. Ermuaren kasuan, Durangoko bulegora jo behar dute herritarrek; Zubiaurre kaleko 10. zenbakian kokatzen da. Ermuarrek eskatzen dituzten txandak bulego horretan soilik atendituko dira, nortasun agiria aurkeztuta. Gainera, hitzordua eskatu duen pertsona bakarrik joango da bertara, eta ez eskatutako ordua baino 5 minutu baino lehenago. Behin bertara iritsita, segurtasuneko langileek txanda hartuta duten pertsonei sarrera emango diete, edukiera eta segurtasun neurriak errespetatuz.\nBulegora jotzen duten pertsona guztien osasuna bermatze aldera, metakrilatozko panel babesgarriak jarri dira, bulegoetan ahalik eta pertsona gutxien egoteko eta aretoetan itxarote-denborak murrizteko moduan emango dira hitzorduak; bulegoetara sartzen diren pertsona guztiek maskara bat eraman beharko dute, eta gel hidroalkoholikoak eta/edo toallita higienikoak emateko gailuak jarriko dira.\nNolanahi ere, Lanbidek gogorarazten du komunikazio telematikoa sustatzen eta indartzen jarraitzen dela, etxetik egin daitezkeen izapide guztiak errazteko: hala nola Nire Lanbideneteko gakoak eskatzea, LEABD dokumentua eskatzea (enplegu-eskariaren txartela), Berritze-datari buruzko informazioa eskatzea, Ziurtagiriak ematea (inskripzio-datak, inskripzio-aldiak, urteko kobrantzak, espedientearen egungo egoera), Prestakuntza-ikastaro baterako aurreinskripzioa edo Lan-eskaintza baterako aurreinskripzioa egin.\nAURREZ AURREKO IKASTAROAK, ASTELEHENETIK AURRERA\nBulegoetako arreta presentzialaz gain, Euskal Enplegu Zerbitzuak lankidetzan aritzen diren formakuntza zentroei jakinarazi die maiatzaren 25etik aurrera, astelehena, aurrez aurreko klaseei berrekiteko aukera izango dutela pixkanaka. Neurri horrek barnean hartzen ditu prestakuntza-ekintzak eta lanekoak ez diren praktiken moduluak, ahal bada, behintzat. Bestalde, baimena izan baina pandemiagatik hasi ez ziren formakuntzak ekainaren 1etik aurrera has daitezke.\nBerriro zabaldu aurretik, ikastaroak eskaintzen dituzten zentroek Covid-19aren eraginpean egoteko arriskua murrizteko arrisku-plana prestatu beharko dute, eta gutxieneko eskakizunak bete, hala nola, garbiketa eta desinfekzio neurri egokiak bermatzea, higiene eta desinfekzio produktuak erabiltzaileen eskura jartzea, espazioen banaketa aldatzea pertsonen arteko segurtasun distantziak mantendu ahal izateko, eta papereko dokumentuen eta horien mugimendua murriztea.


Greba orokorra eta 2020-23 Plan Estrategikoaren aldaketa hizpide urteko lehen Osoko Bilkuran - Albisteak - Astigarraga\nLan pentsio-bizitza duiuna: urtarrilak 30, greba orokorra\nUrtarrilaren 30eko grebarekin bat egin du Udalak. Astearteko Osoko Bilkuran ebazpen proposamena onartu zen EH Bilduren aldeko botoekin, EAJ-PNV eta PSE-EE, ordea, kontra azaldu ziren.\nLan- pentsio- eta bizitza-duinaren aldeko grebari atxikimendua adierazi eta Euskal Herriko Karta Sozialak pentsiodunen mugimenduarekin batera adostu duen Aldarrikapen Taularekin bat egiten du Udalak. Bestetik, lan- pentsio- eta bizitza-duinaren aldeko greba egin ahal izateko erraztasunak eskainiko zaizkie udaleko langileei.\n2020-2023 Plan estrategikoa, aldaketa\n2019ko abenduaren 20ko Osoko Bilkuran onartu zen 2020-23ko Plan Estrategikoa. Geroztik, dirulaguntza eskaera berriak egon dira, eta horiei erantzun ahal izateko Plan Estrategikoa aldatzea onartu zen astearteko Osoko Bilkuran.\nHauek dira sei dirulaguntza-eskariak:\nMerkataritza ekintzailetza sustatzeko diru-laguntza\nEuskal Herriko azterketa sozio-ekonomikoa gauzatzea lagundu\nMusika-eskolaren jardueraren finantziazioan parte hartu\nTafalla eta inguruan egon ziren uholdeei aurre egiteko diru-laguntza\nBehar bereziak dituzten haurrentzat kalitatezko errehabilitazio terapia egiteko diru-laguntza\nMuttuaifest antolatzeko diru-laguntza\n2019.urtean II.Planaren ebaluazioa egin zuen Udalak, horren indarguneak eta hobetzeko alderdiak identifikatzeko. Horrez gain, gaur egun, eta eremu desberdinetan berdintasunaren egoera nolakoa den ezagutzeko diagnostiko berria ere landu du, hurrengo urteetarako lanaren oinarria ongi identifikatu ahal izateko. Udara aurretik egindako lan horretan oinarrituta, Udalak Berdintasunerako III.Plana diseinatzeari heldu dio, 2020-2023 indarraldia izango duena.\nBerdintasunerako III.Plana diseinatzearen helburua da Astigarragak tresna eraginkorra izatea datozen urteetan emakume eta gizonen arteko berdintasuna lortzeko bidean pausoak egiten jarraitzeko. Horrenbestez, berdintasunaren inguruan Astigarragak datozen urteetarako dituen erronkak eta helburuak finkatu dira, eta horiek lortzeko egin beharreko ekimenak ere zehaztu dira.\nUrtarrilaren 28ko Tokiko Gobernu Batzordean onartu zen plana, eta hemendik aurrera, Berdintasun sailak Udaleko gainontzeko sailetako langileekin bilduko da datozen urtetan bakoitzaren betebeharrak ongi zehaztu eta azaltzeko.\nKultur etxeko ekipamendua\nAstigarragako kultur etxe berrirako ikus-entzunezko ekipamendua eta ekipamendu eszenikoa hornitu, instalatu eta martxan jartzeko lehiaketa abian jartzea onartu zen Tokiko Gobernu Batzordean. Kontratuaren barruko zerbitzu guztietarako gehienezko lizitazio-aurrekontua 570.929,74 eurokoa da (BEZ kanpo) eta 690.824,99 euro (BEZ barne. Bost lotetan banatuta egongo da.\nAltzarien lehiaketa martxan jartzeko lanean ari da Udala, eta ahalik eta azkarren aterako du lehiaketara. Guztia prest eta inauguratzeko moduan udara hasieran egotea espero da.\nGarapenerako lankidetza programaren laguntzetarako oinarriak\nGarapenerako lankidetza programaren laguntzetarako oinarriak berritu dira eta Tokiko Gobernu Batzordean onartu. Aldaketa honen helburua dirulaguntzen banaketa modu objetkiboan egin ahal izatea izan da.\nHauek dira oinarri berriek dituzten ezaugarri nagusiak:\nKalifikazio sistema erabiliko da\nLarrialdi egoerei ematen zaien dirulaguntzen portzentaia handitu da.\nSentsibilizazio ekintzak Astigarragan egitea baloratuko da.\nKooperazio proiektuetan eskatu daitekeen dirulaguntza kopurua 10.000 eurora mugatu da.